KUALA LUMPUR, 22 Mac- Ringgit diniagakan rendah berbanding dolar ketika dibuka pagi tadi.

Ini berikutan sentimen pelabur mengenai kempen menaikkan kadar faedah oleh Amerika Syarikat bagi menstabilkan tekanan inflasi.Setakat 12 tengahari, ringgit diniagakan pada 4.21 berbanding dolar Amerika. Berbanding dolar Singapura, ringgit disebut pada 3.10 dan berada pada 3.51 berbanding Yen. Ringgit diniagakan pada 5.53 berbanding Pound sterling dan disebut pada 4.63 berbanding Euro.

Sementara itu, Bursa Malaysia dibuka rendah pada sesi dagangan awal, pagi tadi disebalik tekanan jualan yang semakin reda.Pada pukul 12.30 tengahari, Bursa Malaysia turun 2.54 mata kepada 1,584.62 mata.Antara saham aktif, FFB kekal rata pada RM1.76 sen, CSH juga kekal tidak berubah pada 15 sen dan AT susut setengah sen kepada 2 sen.Bagi saham yang mencatatkan keuntungan tinggi pula antaranya, PMBTECH naik 46 sen kepada RM17.34, KLK meningkat 42 sen kepada RM25.40, manakala BKAWAN bertambah 34 sen kepada RM26.28.


Pembukaan semula sempadan negara,AirAsia bersedia rancakkan kembali penerbangan

SEPANG, 22 Mac - AirAsia menjangkakan pertambahan bagi penerbangan antarabangsanya sejajar pembukaan semula sempadan mulai 1 April ini.Ketua Pegawai Eksekutif AirAsia Malaysia, Riad Asmat berkata syarikat mensasarkan peningkatan sehingga 70 penerbangan bagi minggu pertama, sebelum angka itu mencecah kepada 250 penerbangan seminggu menjelang akhir bulan hadapan.

"Menjelang akhir April, jumlah tersebut akan meningkat kepada 250 penerbangan antarabangsa seminggu. Angka tersebut bersamaan 25-26 peratus daripada jumlah penerbangan ketika tempoh sebelum COVID-19. "Kami harap ia meletakkan kami di trajektori yang baik. Namun seperti yang saya katakan sebelum ini, kami juga memantau perkembangan di negara lain, jika mereka membuka sempadan lebih awal dari jangkaan kami, jumlah penerbangan tentunya akan lebih meningkat," katanya dalam taklimat bersama media di RedQ, di sini.Tambahnya, permintaan terhadap perjalanan antarabangsa menunjukkan petanda positif berdasarkan tempahan yang diterima sejak pengumuman pembukaan sempadan.Katanya, Kapasiti penerbangan antarabangsa pula meningkat sebanyak 50 peratus sejak pengumuman pembukaan sempadan dibuat.


Pasaran utama Bursa Malaysia,farm fresh bhd mulakan dagangan sulung

KUALA LUMPUR, 22 Mac - Farm Fresh Bhd memulakan dagangan sulung di pasaran utama Bursa Malaysia dengan positif apabila dibuka pada RM1.70 sesaham dengan 27.24 juta saham didagangkan.Saham syarikat tenusu itu mencatat premium 35 sen berbanding tawaran awam permulaannya pada RM1.35 sesaham dan merupakan penyenaraian terbesar di Bursa Malaysia sejak Jun 2021 dengan permodalan pasaran berjumlah RM2.5 bilion.Pengarah Urusan dan Ketua Pegawai Eksekutif Kumpulan Farm Fresh, Loi Tuan Ee berkata penyenaraian tersebut merupakan peristiwa penting dalam usaha syarikat menjadi pemain utama dalam industri Barangan Pengguna Cepat Laris (FMCG) di rantau ini.

"Apa yang penting, menerusi sokongan dan jangkaan yang diraih daripada pelabur, kami perlu bekerja keras untuk memastikan keyakinan yang ditunjukkan ini tidak disia-siakan. "Kami akan terus berusaha dan memastikan pelaburan jangka panjang mereka ini adalah pelaburan yang menguntungkan," katanya dalam sidang media penyenaraian Farm Fresh di Bursa Malaysia, di sini.Katanya, syarikat berhasrat memperkukuh operasi diperingkat domestik dan menembusi pasaran antarabangsa seperti Indonesia, Filipina dan Hong Kong.Tambahnya, syarikat tenusu itu juga bakal melancarkan produk baharu khusus bagi tumbesaran kanak-kanak menjelang Jun ini. Ketika ini, jenama tersebut mengendalikan lima ladang tenusu dalam negara dan satu di Australia berkeluasan 5,400 ekar.Syarikat turut memiliki kemudahan pemprosesan di Johor dan Pahang, serta di Kyabram, Australia dengan kapasiti pengeluaran 137 juta liter setahun.


Tangguh pelaksanaan gaji minimum RM1500 kepada syarikat mikro, tindakan wajar

SHAH ALAM, 21 Mac- Langkah kerajaan menangguhkan pelaksanaan gaji minimum baharu bagi syarikat mikro adalah wajar, mengambil kira beberapa faktor.Menurut Menteri Pembangunan Usahawan dan Koperasi (KUSKOP), Tan Sri Noh Omar, syarikat terbabit mempunyai pendapatan kecil dan berdepan kekangan membayar gaji pekerja, khususnya dalam fasa pemulihan."Usahawan mikro ini mereka berniaga secara kecil-kecilan, mungkin dia ambil pembantu terdiri daripada orang kampung atau jiran dan bayar sekadar mampu, tetapi jika usahawan mikro dikehendaki membayar gaji minimum RM1500 kepada pekerja mereka, adakah mereka mampu, pendapatan mereka juga sekadar cukup makan sahaja," katanya dalam sidang media Majlis Penyerahan Bantuan Banjir Usahawan Keluarga Malaysia kepada Sahabat Usahawan Amanah Ikhtiar (AIM).

(Tan Sri Noh Omar ketika Majlis Penyerahan Bantuan Banjir Usahawan Keluarga Malaysia kepada Sahabat Usahawan AIM)

Pada majlis tersebut, 2,356 Sahabat Usahawan AIM Wilayah Selangor dan Kuala Lumpur menerima geran khas RM3,000 setiap seorang dengan nilai keseluruhan berjumlah lebih RM7 juta.Sebahagian besar penerima merupakan usahawan informal, terdiri daripada peniaga gerai dan penjaja yang mengalami kerugian akibat bencana banjir.


Malaysia dijangka terima 2 juta pelancong asing selepas sempadan dibuka

SUBANG JAYA, 21 Mac- Malaysia dijangka menerima 2 juta pelancong asing tahun ini apabila sempadan negara dibuka mulai 1 April.Menurut Pengarah Kanan Bahagian Perancangan Strategik Tourism Malaysia, Syed Yahya Syed Othman, susulan itu negara dijangka menjana pendapatan mencecah RM8.6 bilion.

Jelas beliau, kemasukan pelancong luar akan memberi impak positif dan merancakkan kembali sektor pelancongan yang sebelum ini terjejas akibat pandemik COVID-19."Bila kita buka sahaja sempadan, bererti ia suatu yang positif kerana kita akan membenarkan lebih banyak lagi orang dari luar negara akan masuk ke Malaysia, secara tidak langsung ia boleh menggerakkan aktiviti ekonomi di negara ini.Sememangnya kita mempunyai sasaran dan bagi tahun ini sahaja, kita menyasarkan 2 juta pelancong asing akan memasuki Malaysia," katanya selepas majlis menandatangani memorandum persefahaman (MOU) antara Majlis Pelancongan Malaysia (MITA) dan syarikat Apa-di-langit di sini.

(Syed Yahya Syed Othman dan Uzaidi Udanis pada majlis menandatangani MOU antara (MITA) dan syarikat Apa-di-langit)

Sementara itu, Presiden MITA, Uzaidi Udanis menggesa penggiat industri memanfaatkan pembukaan sempadan dengan mempergiat promosi dan lebih kreatif dalam memasarkan produk pelancongan masing-masing."Masalah sekarang ialah berkenaan produk pelancongan, kita boleh saksikan banyak produk pelancongan lama dan kita perlu lebih inovatif kerana jika dibanding dengan Thailand, negara itu banyak mengeluarkan produk pelancongan baharu, begitu juga dengan Indonesia, Vietnam dan Kemboja, jadi kita memang perlu menghasilkan lebih banyak produk pelancongan baharu," katanya pada majlis sama.


Kadar jangka pendek kekal stabil dengan campur tangan BNM

KUALA LUMPUR, 21 Mac - Kadar antara bank jangka pendek ditutup stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional meningkat sedikit kepada RM45.39 bilion daripada RM45.27 bilion pagi ini manakala bagi dana Islam, ia turun kepada RM16.86 bilion daripada RM23.75 bilion.Terdahulu, bank pusat mengadakan tiga tender pasaran wang konvensional, dua tender Qard dan satu tender repo berbalik.Pada jam 4 petang, bank pusat mengendalikan tender pasaran wang konvensional bernilai RM44.4 bilion dan tender pasaran wang Murabahah sebanyak RM16.9 bilion, kedua-duanya untuk wang sehari.

BNM turut menyemak tender semalaman konvensional daripada RM42.0 bilion kepada RM44.4 bilion.Purata kadar semalaman Islam berada pada 1.72 peratus, manakala kadar satu, dua dan tiga minggu masing-masing pada 1.78 peratus, 1.82 peratus dan 1.85 peratus. - BERNAMA


AHTV, bakal beri impak positif secara menyeluruh

IPOH, 20 Mac- Pelaburan bagi membangunkan Automotive High-Technology Valley (AHTV) di Proton City, Tanjung Malim berpotensi mengubah landskap kehidupan seharian masyarakat. Pertumbuhan aliran masuk industri hiliran automotif berteknologi tinggi juga dijangka meningkat selaras dengan perkembangan Revolusi Industri (IR) 4.0. Pakar Ekonomi, Mohammad Noorizuddin Nooh berkata pelaburan DRB-HICOM bernilai RM32 bilion itu dapat memberi impak positif secara holistik kepada masyarakat dan ekonomi tanpa mengabaikan kelestarian alam sekitar. "Pelaburan RM32 bilion daripada DRB dapat diterjemahkan kepada peningkatan taraf hidup masyarakat setempat, mewujudkan bandar-bandar satelit , menawarkan peluang pekerjaan sama ada berteknologi tinggi sama ada selaras dgn IR 4.0 dan juga menawarkan pekerjaan-pekerjaan hiliran yang lain," katanya.

Tambah beliau, inisiatif berkenaan turut mengurangkan kadar pengangguran secara drastik.  Selain itu, masyarakat dinasihatkan bersedia untuk mempersiapkan diri dengan kemahiran dan ilmu baharu mendepani perubahan pantas teknologi terkini.  "Satu demi satu perubahan dari segi teknologi pertama dari digital telah berlaku, kemudian berasakan perubahan fasa ini kita menjangkakan lebih banyak lagi industri berasaskan teknologi akan tumbuh dengan lebih pesat lagi sejajar dengan perkembangan ini," kata Noorizuddin Beliau mengulas pengumuman Perdana Menteri mengenai pelaburan berkenaan di Tanjung Malim.


KPPK sasar penghasilan susu getah 200,000 tan setahun

TANAH MERAH, 19 Mac- Kementerian Perusahaan Perladangan dan Komoditi (KPPK) menyasarkan penghasilan lateks atau susu getah mencecah 200,000 tan setahun dalam tempoh lima tahun akan datang menerusi Program Koridor Lateks Pantai Timur.Menterinya, Datuk Zuraida Kamaruddin berkata, negara memerlukan sekurang-kurangnya 400,000 tan susu getah setahun, namun setakat ini, hanya mampu menghasilkan kurang daripada 10 peratus daripada permintaan getah iaitu sekitar 32,000 tan setahun."Program Koridor Lateks Pantai Timur membabitkan seramai 200,000 pekebun getah di Kelantan, Terengganu dan Pahang dan kita mensasarkan sekurang-kurangnya 50 peratus daripada permintaan susu getah iaitu sebanyak 200,000 tan setahun dapat dihasilkan dalam tempoh lima tahun akan datang."Antara inisiatif yang dilaksanakan oleh kementerian bagi mencapai sasaran berkenaan adalah dengan memperkenalkan Insentif Pengeluaran Lateks (IPL) untuk menggalakkan sekali gus memberi sokongan kepada pekebun getah meningkatkan penghasilan susu getah yang diusahakan mereka,” katanya.Beliau berkata demikian pada Majlis Pelancaran Insentif Pengeluaran Latex (IPL) di MHJ Enterprise, Bukit Bunga di Tanah Merah.

(Menteri Perusahaan Perladangan dan Komoditi (KPPK), Datuk Zuraida Kamaruddin)

Menerusi IPL, pekebun kecil getah bakal menerima bantuan sekali beri dalam bentuk input pertanian seperti baja dan racun bernilai RM850 bagi setiap hektar.Peserta juga akan menerima insentif tunai RM1 per kilogram bagi 100 peratus kandungan getah kering (KGK).Sementara itu, koperasi atau pelesen runcit getah yang menyertai program ini akan memperoleh manfaat bantuan pembinaan baru atau tambah baik pusat pengumpulan lateks (PMG) dan alat mengukur Kandungan Getah Kering (KGK) RRI-METER tertakluk kepada syarat yang dipersetujui.Penggunaan RRI-METER antara lain dapat membantu pekebun kecil dan industri bagi mendapatkan ketepatan dalam menentukan KGK yang akan menentukan harga bagi aktiviti urus jual beli getah di peringkat lapangan. Secara tidak langsung, RRI-METER dapat mengawal dan membendung sebarang aktiviti manipulasi dan ketirisan oleh pihak yang tidak bertanggungjawab.Program Insentif Pengeluaran Lateks dilaksana bertujuan meningkatkan pendapatan dan daya saing pekebun kecil getah dengan memberi galakan untuk beralih kepada penghasilan susu getah (lateks) berbanding getah sekerap.


Airasia Ride: perluas perkhidmatan e-panggilan ke Thailand, April ini

KUALA LUMPUR, 17 Mac- Airasia Ride merancang untuk mengembangkan perkhidmatan e-panggilannya ke Thailand menjelang bulan depan. Ketua Pegawai Eksekutif Serantaunya, Lim Chiew Shan memaklumkan, syarikat berhasrat untuk memulakan operasi di Bangkok, sebelum memperluaskan liputan ke bandar lain di negara berkenaan."Kami akan mula menawarkan perkhidmatan dengan 5,000 teksi. Selepas beberapa bulan, kami akan menarik penyertaan pemandu persendirian. Jadi untuk permulaan fokus kami hanya Bangkok bagi sebulan hingga 2 bulan pertama sebelummemperluaskannya ke bandar lain, sama seperti di Malaysia," katanya.Beliau berkata demikian pada sidang media pelancaran ciri Pemandu Komuniti bagi perkhidmatan AirAsia Ride menerusi aplikasi AirAsia Super App di ibu negara.

(Ketua Pegawai Eksekutif Serantau Airasia Ride, Lim Chiew Shan)

Ciri terbaharu itu memberi pilihan kepada penumpang wanita untuk memilih pemandu wanita bagi perjalanan yang lebih selesa.Sejak dilancarkan Ogos tahun lepas, perkhidmatan tersebut mempunyai lebih 30,000 pemandu.Dari angka tersebut, 500 merupakan pemandu wanita dan jumlah itu disasar meningkat kepada 5,000 tahun ini.


AirAsia X umum penstrukturan semula hutang sudah selesai

KUALA LUMPUR, 16 Mac- AirAsia X Bhd (AAX) telah mengemukakan perintah sekatan bagi penstrukturan semula hutangnya kepada Pendaftar Syarikat (ROC) dengan formaliti penstrukturan semula kini sudah selesai.AAX dalam satu kenyataan hari ini berkata cadangan penstrukturan semula hutang itu telah diluluskan oleh pemiutangnya pada 12 November 2021 dan Mahkamah Tinggi Malaya pada 16 Disember 2021.“Perintah sekatan itu bermakna bahawa kesan kewangan boleh diiktiraf dalam penyata kewangan syarikat dan seterusnya AAX akan dapat memulihkan liabiliti berjumlah RM33 bilion dan peruntukan untuk liabiliti yang telah diketepikan di bawah skim itu."Kesan penuh ke atas penyata pendapatan dan lembaran imbangan syarikat itu akan dinyatakan dalam pengumuman suku tahunan Bursa Malaysia," katanya.Penyerahan perintah sekatan itu kini akan membuka jalan bagi meneruskan cadangan pengumpulan dana, katanya.

Ketua Pegawai Eksekutifnya, Benyamin Ismail berkata langkah terbaharu yang diambil oleh AAX itu merupakan satu lagi langkah penting dalam membina semula syarikat pascapandemik."Kami kembali beroperasi pada kedudukan yang kukuh di mana kami sekali lagi boleh menawarkan tambang nilai terbaik dan perkhidmatan pelanggan yang cemerlang oleh pelanggan kami."Perkhidmatan kargo telah menjadi talian hayat yang kukuh untuk AAX dan pemulihan yang sedang berlaku sekarang adalah gabungan dengan penekanan yang sama terhadap pendapatan terhadap perkhidmatan kargo dan penumpang,” katanya.Beliau berkata dalam tempoh dua bulan akan datang, AAX akan memulakan semula perkhidmatan pesawat penumpang ke beberapa lagi destinasi antarabangsa seiring dengan pembukaan semula pintu sempadan.


Hotel di Kuala Lumpur perlukan hampir 7,000 kakitangan - Jalaluddin

PUTRAJAYA, 15 Mac- Industri perhotelan di Kuala Lumpur memerlukan hampir 7,000 tenaga kerja untuk berkhidmat dalam sektor itu, kata Timbalan Menteri Wilayah Persekutuan, Datuk Seri Jalaluddin Alias.Beliau berkata di Wilayah Persekutuan sahaja terdapat 175 hotel yang berdaftar dengan Kementerian Pelancongan, Seni dan Budaya merangkumi 146 di Kuala Lumpur, 22 di Labuan dan tujuh di Putrajaya.“Isu kekurangan tenaga kerja memberikan impak besar terhadap sektor perhotelan sejak pandemik COVID-19 melanda negara kerana ada kakitangan berhenti kerja dan ada yang ditamatkan khidmatnya.“Perkara ini perlu dibincangkan dengan beberapa kementerian dan saya juga akan berbincang dengan Menteri Wilayah Persekutuan, Datuk Seri Dr Shahidan Kassim berhubung masalah ini,” katanya.Jalaluddin berkata demikian pada sidang media selepas sesi bersama pengusaha hotel di Wilayah Persekutuan hari ini bagi membincangkan isu berkaitan industri perhotelan dan mekanisme untuk menggalakkan semula sektor itu.

Katanya antara perkara dibangkitkan ialah caj tarif elektrik yang tinggi, isu berkaitan permohonan dan pembaharuan sijil halal, prosedur operasi standard yang belum jelas serta harga bufet Ramadan yang agak tinggi.Beliau berkata isu premis Airbnb dan premis penginapan lain yang tidak berdaftar turut dibangkitkan dalam sesi itu yang memberikan persaingan sengit kepada industri perhotelan.“Di Kuala Lumpur, tidak kurang daripada 11,000 premis Airbnb dan premis lain dijadikan penginapan pelancong yang jelas memberi kesan kepada sektor perhotelan. Perkara ini juga akan dibincangkan dengan pihak berkaitan berhubung tindakan seterusnya,” katanya.Berhubung isu harga bufet Ramadan, Jalaluddin berkata pihak pengusaha hotel juga bersetuju mengkaji semula kadar yang ditetapkan supaya lebih sesuai dan boleh diterima masyarakat.Katanya pihak hotel juga boleh mengemukakan diskaun tempahan awal bufet Ramadan bagi menarik lebih ramai pelanggan atau pelancong untuk menikmati juadah berbuka puasa.Antara pihak yang hadir pada sesi itu ialah wakil Persatuan Pemilik Hotel Malaysia dan Persatuan Hotel Malaysia.


RCEP berkuat kuasa hari ini

KUALA LUMPUR, 18 Mac- Perjanjian Perkongsian Ekonomi Komprehensif Serantau (RCEP) berkuat kuasa bagi Malaysia hari ini. Jelas Menteri Perdagangan Antarabangsa dan Industri, Datuk Seri Mohamed Azmin Ali, RCEP membolehkan Malaysia menyertai perdagangan global dan ekosistem pelaburan, meraih manfaat daripada ketidaan kira-kira 90 peratus tarif dalam kalangan negara anggota."RCEP mewakili pencapaian penting dari segi pertumbuhan mantap dan pemulihan ekonomi, didokong sistem perdagangan multilateral berasaskan peraturan,"Kelebihan lain yang akan diraih termasuk liberalisasi selanjutnya perdagangan, termasuk penyingkiran halangan bukan tarif, meningkatkan kemudahan perdagangan, menyingkirkan halangan kepada sektor perkhidmatan selain menambah baik persekitaran perniagaan menerusi kawal selia berkaitan dengan perlindungan harta intelek, amalan pemerolehan kerajaan dan e-dagang," jelasnya dalam satu kenyataan, hari ini.

(Menteri Perdagangan Antarabangsa dan Industri, Datuk Seri Mohamed Azmin Ali -BERNAMA)

Penubuhan RCEP juga meletakkan rantau Asia Pasifik sebagai pusat graviti baharu perdagangan global, dengan jumlah perdagangan dijangka meningkat hampir 42 bilion dolar.Menjelaskan dengan lebih lanjut, MITI berkata, RCEP yang melengkapi agenda pembangunan Pertubuhan Perdagangan Dunia (WTO), akan meningkatkan pengiktirafan terhadap peranan perusahaan kecil dan sederhana (PKS), termasuk perusahaan mikro, untuk menyumbang kepada pertumbuhan ekonomi, pekerjaan serta inovasi.Turut menjadi perhatian adalah peruntukan terhadap layanan khas untuk negara anggota paling kurang membangun, satu usaha penting untuk meningkatkan pembangunan ekonomi saksama.


Skim pinjaman pengangkutan komersial bantu usahawan beli kenderaan

KUALA LUMPUR, 15 Mac- Bank Rakyat bakal memperkenalkan Skim Pinjaman Kenderaan Komersial bagi membantu usahawan yang ingin membuat pembelian kenderaan. Menteri Pembangunan Usahawan dan Koperasi, Tan Sri Noh Omar, berkata ia merupakan satu usaha kementerian membantu menggerakkan aktiviti ekonomi susulan pembukaan sempadan pada 1 April ini.Beliau berkata, skim itu terbuka kepada pengusaha bas sekolah, bas ekspress, lori dan teksi yang berdepan kesukaran ketika ini.Katanya, pinjaman menerusi skim sewa beli itu baru diperkenalkan dan boleh dimohon usahawan perkhidmatan pengangkutan dalam tempoh terdekat."Kita sedia maklum sepanjang tempoh Perintah Kawalan Pergerakan (PKP), kenderaan komersial seperti bas ekspres dan teksi tidak dapat beroperasi. Pembukaan sempadan tidak lama lagi sudah pasti memerlukan lebih banyak kenderaan seperti ini beroperasi semula sekali gus membantu mengerakkan ekonomi negara apabila lebih ramai pelancong akan datang."Oleh itu, pengusaha yang kenderaan mereka sudah dua tahun tidak bergerak akibat pandemik boleh memohon skim ini jika mereka ingin mendapatkan kenderaan baharu," katanya selepas menyempurnakan Mesyuarat Agung Tahunan Persatuan Bas Sekolah Selangor, Putrajaya dan Kuala Lumpur di Puchong, hari ini.

(Mesyuarat Agung Tahunan Persatuan Bas Sekolah Selangor, Putrajaya, Kuala Lumpur kali ke-17, di sini pada Selasa)

Noh berkata, jumlah pinjaman menerusi sewa beli itu akan diberikan sehingga 80 peratus dan pihaknya juga akan membantu pengusaha dengan memberi peluang mendapatkan pembiayaan daripada Tabung Ekonomi Kumpulan Usaha Niaga (TEKUN) Nasional."TEKUN akan membantu memberikan pembiayaan sekurang-kurangnya 10 peratus lagi, manakala pengusaha hanya perlu menyediakan baki 10 peratus sahaja sebagai deposit. Ini sudah pasti akan membantu mengurangkan beban pengusaha menyediakan bayaran deposit," katanya.Sementara itu, Noh berkata, kementeriannya yang sebelum ini dikenali dengan akronim MEDAC, kini ditukar kepada KUSKOP dan sudah diluluskan Kabinet Jumaat lalu, bertujuan mendaulatkan penggunaan Bahasa Kebangsaan.


Projek mega PIP dan CVIA bakal mengubah landskap ekonomi negeri Perlis

CHUPING, 15 Mac - Raja Perlis, Tuanku Syed Sirajuddin Jamalullail menzahirkan sukacita atas pelaksanaan Projek Pembangunan Perlis Inland Port (PIP) yang akan mengubah landskap ekonomi di Perlis.  PIP dan Chuping Valley Industrial Area (CVIA) merupakan dua projek mega yang saling melengkapi bagi memberikan impak ekonomi dalam sektor perindustrian dan logistik.  Ini akan mengubah suasana khususnya di kawasan Chuping dan Padang Besar yang dahulunya merupakan kawasan pertanian.  Baginda juga mengambil maklum bahawa PIP ini merupakan sinergi awam dan swasta.Kerajaan memperuntukkan RM318 juta bagi tujuan pembangunan infrastruktur luaran dan RM1.2 bilion daripada pelaburan swasta bagi pembangunan kawasan operasi.

(Tuanku Syed Sirajuddin Jamalullail pada majlis pelancaran ‘Projek Pembangunan Perlis Inland Port (PIP)’ di Chuping Valley Industrial Area (CVIA))

Baginda berharap agar jalinan kerjasama pihak kerajaan dan swasta dapat diteruskan dan ditingkatkan bagi memberi manfaat kepada semua pihak khususnya rakyat negeri Perlis.  Demikian titah Tuanku Raja ketika melancarkan ‘Projek Pembangunan Perlis Inland Port (PIP)’ di Chuping Valley Industrial Area (CVIA).Tambah Tuanku Syed Sirajuddin, pembangunan projek ini akan membuka banyak peluang pekerjaan daripada pelbagai bidang serta limpahan rantaian ekonomi kepada masyarakat setempat. Rakyat Perlis diharap dapat mengambil peluang ini untuk turut serta menjadi sebahagian daripada pembangunan PIP bagi meningkatkan ekonomi dan kesejahteraan diri.  Tuanku Raja berharap agar projek PIP ini dapat disiapkan mengikut jadual yang ditetapkan disamping yakin projek ini akan melonjakkan prestasi ekonomi dan pembangunan negeri bagi mencapai sasaran Perlis Negeri Bandaraya menjelang tahun 2030.  Baginda juga menitahkan ucapan syabas dan terima kasih kepada kerajaan negeri dan kerajaan persekutuan, Pihak Berkuasa Koridor Utara, Mutiara Perlis Sdn Bhd dan semua yang terlibat secara langsung atau tidak langsung bagi menjayakan pembangunan PIP ini sehingga berjaya menjadikannya satu realiti.


Ringgit dibuka rendah hari ini berbanding dolar AS

KUALA LUMPUR, 15 Mac- Ringgit dibuka rendah berbanding dolar AS selepas data ekonomi terkini yang kukuh dalam persekitaran tekanan inflasi yang semakin meningkat menunjukkan Fed dijangka akan memansuhkan akomodasi dasar monetari secara berperingkat.Pada 9 pagi, mata wang tempatan merosot kepada 4.2055/2090 berbanding dolar AS daripada 4.2050/2075 pada Isnin.Ketua Ekonomi Bank Islam Malaysia Bhd Mohd Afzanizam Abdul Rashid berkata hasil Perbendaharaan AS untuk tempoh 10 tahun telah melepasi paras 2.0 peratus dan kini berada pada 2.13 peratus. “Ini berikutan ahli Jawatankuasa Pasaran Terbuka Persekutuan (FOMC) akan membincangkan keputusan mereka pada 16 Mac, apabila kenaikan 25 mata asas dalam Kadar Dana Persekutuan (FFR) hampir tidak dapat dielakkan.“Perkembangan ini akan memberi sokongan kepada dolar AS dan akan menyebabkan mata wang lain merosot,” katanya kepada Bernama.

Selain itu, situasi tidak menentu yang menyelubungi konflik ketenteraan Rusia-Ukraine memberikan insentif yang tepat kepada pelabur untuk menyimpan aset dalam bentuk tunai.“Kami menjangka ringgit akan kekal dalam lingkungan RM4.20. Bagaimanapun, harga minyak mentah Brent yang tinggi boleh mengehadkan tahap kelemahan ringgit berikutan ia boleh memberi manfaat kepada ekonomi negara,” kata Mohd Afzanizam.Ringgit diniagakan tinggi berbanding sekumpulan mata wang utama.Ia meningkat berbanding yen Jepun kepada 3.5577/5609 daripada 3.5666/5690 pada Isnin dan naik berbanding pound kepada 5.4714/4759 daripada 5.4846/4878.Unit tempatan meningkat kepada 4.6054/6093 berbanding euro daripada 4.6184/621 sebelum ini dan mengukuh berbanding dolar Singapura kepada 3.07679/0797 daripada 3.0815/0838 pada Isnin.- BERNAMA


Pinjaman mudah bagi industri ladang hutan, RM1.4 bilion diperuntuk dalam dua fasa

TANAH MERAH, 14 Mac- Lembaga Perindustrian Kayu Malaysia (MTIB) menyediakan peruntukan pinjaman mudah berjumlah lebih RM1.4 bilion bagi membantu pengusaha industri ladang hutan bermula 2007 sehingga 2025. Ketua Pengarah MTIB, Mahpar Atan berkata, pinjaman itu melibatkan dua fasa pelaksanaan dengan objektif utama bagi mengurangkan kebergantungan terhadap hutan asli selain merancakkan pembangunan perladangan hutan di seluruh negara.Setakat ini, lebih 129,000 hektar telah dibangunkan melibatkan 87 perjanjian dengan peruntukan berjumlah RM940 juta pada fasa pertama.Manakala untuk fasa kedua bermula pada 2021 sehingga 2025, kerajaan memperuntuk pinjaman tambahan sebanyak RM500 juta lagi bagi menjayakan program berkenaan. "Bila ladang hutan dapat di tubuhkan secara lestari jadi pergantungan kita pada hutan asli dapat di kurangkan jadi pembangunan industri kayu akan jadi mampan dan kita dapat kurangkan la penebangan hutan daripada hutan aslI," kata Mahpar selepas merasmikan Projek Perladangan Paulownia Huu Haq Resources Sdn. Bhd, (Huu Haq) di Hutan Simpan Sokor Taku, Tanah Merah.

(Ketua Pengarah MTIB, Mahpar Atan merasmikan Projek Perladangan Paulownia Huu Haq Resources Sdn. Bhd, (Huu Haq) di Hutan Simpan Sokor Taku, Tanah Merah)

Ujarnya, permohonan akan di pertimbangkan membabitkan 13 jenis spesis pokok antaranya getah, buloh, jati selain paulownia. Projek perladangan berkenaan membabitkan kawasan seluas 500 hektar dengan membekal dan menjual benih kepada pengusah perladangan tanaman paulownia. Di China dan Jepun, pokok paulowniadigunakan secara meluas bagi menghasilkan perabot dan barangan hiasan, selain turut digunakan dalam industri pembinaan marin dan pembuatan bot.


Sektor pelancongan Langkawi sambut baik pembukaan semula sempadan negara

KUALA LUMPUR, 14 Mac - Penggiat sektor pelancongan Langkawi menyambut baik pembukaan semula sempadan negara menerusi Fasa Peralihan ke Endemik yang akan bermula 1 April ini.

Ketua Pegawai Eksekutif Persatuan Pelancongan Langkawi (LTA), Zainuddin Kadir berkata pembukaan tersebut bukan sahaja merancakkan semula ekonomi malah pihaknya akan mempergiat promosi program ekopelancongan di pulau peranginan itu.

"Kebergantungan ekonomi pelancongan Langkawi 60% datangnya daripada pelancong luar negara. Jadi apabila kerajaan mengumumkan berita ini, maka ini dinantikan seluruh warga pelancongan dan komuniti Langkawi.

"Dari segi untuk persiapan, kita memang telah bersedia secara fizikal dan mental disebabkan Langkawi telah dipilih oleh kerajaan sebagai Gelembung Perjalanan Antarabangsa Langkawi. Kita bersedia dari segi infra, dari segi budi bahasa kepada pelancong. Insya-Allah, Langkawi sedia menerima pelancong luar negara dengan senyuman dan pakej yang sangat menarik," kata Zainuddin ketika menjadi tetamu program Selamat Pagi Malaysia menerusi slot Cerita Pagi Langkawi.

Tambahnya, Langkawi berupaya meningkatkan penjanaan pendapatan industri pelancongan kerana pelancong luar negara berbelanja sebanyak dua kali ganda berbanding pelancong tempatan.


Expo 2020 Dubai-Melaka Week di UAE, buka peluang luas kepada usahawan Melaka

DUBAI, 15 Mac - 'Expo 2020 Dubai-Melaka Week di Emiriah Arab Bersatu (UAE)' membei peluang kepada usahawan dari Melaka memperluaskan pasaran produk mereka di Timur Tengah. Menurut Presiden Malaysia Busines Council (MBC) di Emiriah Arab Bersatu (UAE) Fahmy Ansara Dahalan, UAE adalah antara negara strategik sekiranya usahawan-usahawan dari Malaysia khususnya dari Melaka yang berhasrat untuk mengintai peluang perniagaan di negara itu. Sebagai sebuah Badan Bukan Kerajaan (NGO) yang bertempat di UAE, 'Expo 2020 Dubai-Melaka Week' itu memudahkan mereka untuk membantu mengetengahkan para usahawan dari Melaka kepada pelabur-pelabur di Timur Tengah.

(Expo 2020 Dubai-Melaka Week di Emiriah Arab Bersatu (UAE))

Justeru beliau berharap, menerusi kerjasama daripada pihak MBC dan kerajaan negeri Melaka, dapat memberi kesan positif kepada para usahawan.  "Dalam waktu ekspo ni kita mendapat peluang yang besar kerana ekspo ini memberi kelebihan, dimana banyak negara-negara yang lain semua yang datang ke UAE ini untuk mencari peluang perniagaan. Memandangkan banyak syarikat usahawan dari Malaysia ke sini, jadi kita berperanan menyatukan syarikat-syarikat ini untuk mereka mencari peluang,"Beliau berkata demikian selepas majlis makan malam kerajaan negeri Melaka bersama MBC serta wakil-wakil SME yang menyertai minggu Melaka di sini. Sementara itu, peserta minggu Melaka menganggap peluang kerjasama itu dapat merancakkan lagi pelaburan mereka seterusnya membantu menjadi pemacu ekonomi negeri Melaka.  "Saya mengharapkan agar rangkaian yang dibina ini akan berterusan yang mana dia mendatangkan kejayaan buat peniaga-peniaga ini membawa pulang sama ada dari segi mengembangkan perniagaan atau pelaburan mereka di timur tengah," kata Datuk Hasnan Abdullah. "Bagi saya sebagai pengusaha industri kecil dan sederhana daripada melaka terutamanya apabila saya saya dapat bertemu dengan MBC, banyak peluang-peluang yang boleh kita teroka," kata Marlina Omar.


Jumlah dagangan Malaysia naik 24.8% kepada RM203 bilion

(Foto Fail di pusat beli belah ibu negara)

KUALA LUMPUR, 14 Mac- Jumlah dagangan Malaysia pada Januari tahun ini mencatat peningkatan 24.8% kepada RM203 bilion manakala nilai eksport juga meningkat 24.78% kepada RM110.7 bilion.Nilai import turut mencatat kenaikan 26.4% kepada RM92.3 bilion. Ketua Perangkawan, Datuk Seri Dr Mohd Uzir Mahidin berkata eksport produk elektrik dan elektronik (E&E) pula berjumlah RM44.8 bilion (40.4% daripada jumlah eksport) pada Januari 2022.Jelasnya, di peringkat negeri, Pulau Pinang mencatatkan eksport tertinggi pada tempoh tersebut. "Pulau Pinang mencatatkan eksport tertinggi produk E&E bernilai RM26.2 bilion (58.5%), diikuti Selangor yang bernilai RM6.0 bilion (13.3%) dan Johor sebanyak RM4.8 bilion (10.7%),” katanya menerusi satu kenyataan.

(Ketua Perangkawan, Datuk Seri Dr Mohd Uzir Mahidin)

Tambahnya, nilai import juga meningkat RM19.3 bilion pada Januari tahun ini berbanding bulan sama tahun sebelumnya.Bagi import, Selangor kekal sebagai penyumbang utama dengan 27.3%, diikuti oleh Pulau Pinang, Johor, Kuala Lumpur dan Kedah.


KUALA LUMPUR, 14 Mac- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM45.84 bilion dalam sistem konvensional dan RM22.23 bilion dalam dana Islam.Bank pusat itu akan menjalankan tiga tender pasaran wang konvensional masing-masing sebanyak RM1 bilion untuk jangka masa tujuh, 14 dan 31 hari, tender Qard lelongan julat tempoh matang Islam bernilai RM4.4 bilion selama tujuh hingga 31 hari, RM705 juta untuk tender repo berbalik selama 31 hari serta Program Murabahah Komoditi bernilai RM500 juta bertempoh 92 hari.

BNM turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada pukul 4:00 petang, BNM akan mengendalikan tender semalaman konvensional bernilai sehingga RM42 bilion dan RM16.3 bilion untuk tender semalaman Murabahah.


Harga minyak sawit mentah diunjur capai RM9,300 satu tan

KUALA NERANG,13 Mac - Harga minyak sawit mentah (MSM) dijangka meneruskan kenaikan sekurang-kurangnya sehingga suku ketiga tahun ini dan diunjur mencapai sehingga paras RM9,300 satu tan.Menteri Perusahaan Perladangan dan Komoditi Datuk Zuraida Kamaruddin berkata angka itu mampu dicapai berdasarkan perkembangan dagangan kontrak niaga hadapan minyak sawit mentah di Bursa Malaysia.“Kalau ikut Niaga Hadapan Minyak Sawit Mentah, memang akan cecah sampai RM9,300 satu tan. Sekarang sampai Jun kita rasa trend peningkatan harga sawit ini akan berterusan sehingga ke suku ketiga tahun ini.“Paling cepat kenaikan itu mencapai paras RM9,300 pada suku ketiga, kalau tidak mungkin boleh berlanjutan sampai hujung tahun,” katanya kepada pemberita selepas merasmikan majlis pecah tanah Pusat Pemprosesan Getah Krip dan Projek Transformasi Perusahaan Getah (TARGET) di sini hari ini.

Beliau diminta mengulas trend kenaikan MSM yang sebelum ini dilaporkan melonjak melebihi RM8,000 pada awal bulan lalu dan kini berada pada paras RM7,546 satu tan setakat Khamis lalu.Zuraida berkata kenaikan harga itu sememangnya memberikan keuntungan kepada peladang dan kerajaan, namun mungkin memberi kesan kepada peningkatan harga produk berkaitan minyak sawit yang digunakan pengguna.“Tapi bagaimana pun kita tetap beri subsidi iaitu sebanyak 20 peratus daripada minyak sawit mentah kita, jadi tidak menjadi isu (walaupun harga minyak sawit mentah melonjak),” katanya.Mengulas mengenai kemasukan pekerja asing seramai 32,000 orang seperti yang diumumkan sebelum ini bagi memenuhi keperluan di sektor perladangan, Zuraida berkata kumpulan pertama dijangka tiba di negara ini seawal hujung April depan.“Sekarang kita sedang dalam proses untuk bawa mereka masuk, Insya Allah, awal Mei atau hujung April kumpulan pertama akan masuk ke negara ini,” katanya.-BERNAMA.


Pasaran getah dijangka berada dalam jajaran sempit minggu depan

KUALA LUMPUR, 12 Mac - Pasaran getah Malaysia dijangka berada dalam jajaran sempit minggu depan dan sebarang perkembangan sama ada ketegangan geopolitik atau cuaca tidak menentu akan mempengaruhi pergerakan harga di pasaran.Bekas Presiden Persatuan Pengeluar Sarung Tangan Getah Malaysia (MARGMA), Denis Low berkata perang yang berterusan antara Rusia dengan Ukraine telah memberi kesan negatif kepada perniagaan."Ketika dunia berusaha meredakan konflik Rusia-Ukraine, ia mula menunjukkan bahawa sekatan dan pemulauan secara tergesa-gesa serta langkah menyekat aliran kewangan memberi impak kepada kedua-dua pihak (yang menyekat dan yang dikenakan sekatan)," katanya.Low menjelaskan walaupun negara yang dikenakan sekatan itu tahu apa yang boleh dijangkakan, sebaliknya adalah tidak pasti bagaimana negara Eropah dan negara-negara lain akan bergelut antara satu sama lain dan ini akan menyebabkan keadaan yang agak huru-hara kepada ekonomi dunia."Kami menjangkakan ketidaktentuan itu menjejaskan semua harga komoditi dan mungkin menyebabkan pasaran tidak menentu minggu ini. "Bergantung pada keperluan produk, penggunaan getah mungkin menyaksikan ayunan yang kritikal.

"Sementara itu, musim daun pokok getah gugur akan berterusan dengan hujan sekali-sekala di kebanyakan wilayah pengeluar getah. Bekalan getah hanya mencukupi untuk memenuhi permintaan semasa," katanya.

Pada asas mingguan, harga rujukan getah fizikal oleh Lembaga Getah Malaysia (LGM) untuk Getah Standard Malaysia (SMR) 20 meningkat lapan sen kepada 734.5 sen sekilogram, manakala lateks pukal susut 19.5 sen kepada 690.0 sen sekilogram.Pada jam 5 petang semalam, harga penutup LGM untuk SMR 20 berada pada 739.5 sen sekilogram manakala lateks pukal pada 688.5 sen sekilogram.


Pahang hidupkan semula acara pelancongan antarabangsa

KUANTAN, 10 Mac- Kerajaan Pahang akan menghidupkan semula acara-acara pelancongan antarabangsa dan berasaskan alam semula jadi yang terhenti semasa pelaksanakan Perintah Kawalan Pergerakan (PKP) susulan pandemik COVID-19.Pengerusi Jawatankuasa Pelancongan, Alam Sekitar, Kebudayaan, Perladangan dan Komoditi negeri, Datuk Seri Mohd Sharkar Shamsudin berkata langkah itu selari dengan pengumuman pembukaan semula sempadan negara bermula 1 April ini.Beliau berkata antara acara-acara tersebut termasuklah Pertandingan Mengenal Burung Antarabangsa Bukit Fraser, Pertandingan Memancing Ikan Layaran Antarabangsa Diraja Pahang dan Larian Ultra Cameron.“Pahang lebih kepada destinasi berasaskan alam semula jadi. Tema baharu (pelancongan) kami adalah “This Is Pahang-Unlimited” (Inilah Pahang - Tiada Batasan) yang menampilkan kekayaan dan kepelbagaian tarikan dimiliki negeri ini daripada keindahan tanah tinggi hingga kepada hutan hujan tertua di dunia, pantai, pulau, gua yang menarik dan rizab paya bakau yang diiktiraf antarabangsa,” katanya.Mohd Sharkar berkata demikian ketika melancarkan Simposium Pelancongan Antarabangsa Pahang 2022 yang diadakan secara maya, anjuran bersama Tourism Pahang dan Kolej Universiti Yayasan Pahang (UCYP).Seramai 11 penceramah tempatan dan antarabangsa termasuk dari Indonesia, Emiriah Arab Bersatu (UAE), Korea Selatan, India, Filipina, Vietnam dan Pakistan berkongsi pandangan masing-masing sepanjang simposium yang bertemakan Pelancongan Hijau dan Strategi Kelestarian.Mohd Sharkar berkata, pandemik COVID-19 telah mengakibatkan penurunan mendadak dari segi perolehan ekonomi terutama dalam industri pelancongan, justeru menggesa lebih banyak acara antarabangsa diadakan sebagai tambahan kepada acara tahunan lain bagi menarik lebih ramai pengunjung.

Sementara itu, Mohd Sharkar semasa dihubungi berkata pihak terlibat akan mempromosikan acara dan destinasi pelancongan di Pahang dengan lebih agresif termasuk menyertai misi perdagangan pelancongan bagi mencapai sasaran kehadiran pelancong antara tujuh ke lapan juta orang untuk tahun ini.Katanya langkah itu juga bertujuan merancakkan semula aktiviti pelancongan bagi membantu pemain industri selepas terkesan teruk akibat pandemik COVID-19 selain turut meningkatkan ekonomi setempat. “Usaha menghidupkan semula pelancongan ini diharapkan mendapat sokongan pemain industri terutamanya dalam aspek pematuhan prosedur operasi standard (SOP) bagi memastikan kelancarannya dan tiada masalah berbangkit,” katanya.


MPPD sasar kedatangan 4 juta pelancong ke Port Dickson

PORT DICKSON, 10 Mac- Majlis Perbandaran Port Dickson (MPPD) menyasarkan kedatangan 4 juta pelancong ke daerah itu menjelang akhir tahun ini susulan pembukaan semula sempadan negara bermula 1 April ini.Yang Dipertua MPPD, Mohd Zamri Mohd Esa berkata, pengumuman pembukaan sempadan itu juga dijangka memberikan impak besar terhadap peningkatan ekonomi dalam sektor pelancongan di negeri ini terutamanya Port Dickson yang merupakan destinasi tumpuan pelancong. Beliau berkata seramai 2.8 juta pengunjung ke Port Dickson direkodkan pada tahun lepas apabila pelaksanaan rentas negeri dibenarkan."Setelah rentas negeri dibenarkan, kehadiran pengunjung pernah mencecah 65,000 orang setiap minggu jadi apabila pembukaan sempadan ini dibenarkan, saya jangkakan jumlahnya berlipat ganda tambahan daerah ini sememangnya menjadi tumpuan pelancong.“Segala persediaan dilakukan dengan pelbagai tarikan pelancongan utama melalui produk serta program pelancongan bertaraf antarabangsa seperti Port Dickson International Thiathlon (PDIT) dan Port Dickson Viper Beach Challenge dijangka dilaksanakan selepas Aidilfitri," katanya kepada pemberita di sini, hari ini.Perdana Menteri, Datuk Seri Ismail Sabri Yaakob pada 8 Mac lepas mengumumkan sempadan negara akan dibuka semula pada 1 April dan menyifatkan langkah itu selari dengan perancangan memasuki Fasa 'Peralihan Ke Endemik'.

MPPD turut menambah baik kios penjaja di Pantai Saujana, medan selera dinaik taraf berkonsepkan kontena di Pantai Teluk Kemang, pembinaan arca di Pantai Saujana sebagai tarikan pengunjung untuk berswafoto serta menambah lampu hiasan di sekitar bandar Port Dickson.Mohd Zamri berkata antara lokasi tumpuan di Port Dickson adalah 11 pantai yang terdapat di daerah itu serta kepelbagaian produk pelancongan seperti Muzium Tentera Darat, Muzium dan Kota Lukut, PD Ostrich Farm serta destinasi makanan laut.Sementara itu, Pengerusi Persatuan Hotel-Hotel (MAH) Negeri Sembilan, Haziz Hassan berkata pembukaan sempadan negara akan meningkatkan tempahan hotel terutama di Port Dickson dan membolehkan industri perhotelan bangkit semula serta berdaya saing."Dengan adanya kemasukan pelancong dari luar negara akan menjana semula pendapatan sektor pelancongan yang terjejas. Port Dickson merupakan satu daripada destinasi menarik untuk dikunjungi terutamanya bagi pelancong luar iaitu dari Singapura dan China," katanya sambil menambah pihak hotel sentiasa bersedia menerima pelancong dari luar negara dengan mengikut prosedur operasi standard ditetapkan.Beliau berkata tempahan hotel di negeri ini merekodkan sebanyak 24.4% pada tahun lepas dan menjangkakan tempahan meningkat 20 hingga 25% setelah pembukaan sempadan negara nanti."Pihak hotel juga akan menyediakan tawaran diskaun penginapan paling menarik kepada pengunjung terutama pada hari biasa dan harga menarik bagi tempahan secara kumpulan," katanya.


PUSH jana lebih 1,000 peluang pekerjaan beri kesan positif kepada ekonomi

(Majlis Perasmian Sidang Kemuncak Tahun Pengkomersialan Malaysia 2021)

KUALA LUMPUR, 10 Mac- Sebanyak 1,038 peluang pekerjaan dengan impak ekonomi bernilai hampir RM3.5 juta dicatatkan menerusi program Pemangkin Usahawan Sosial Hebat (PUSH) yang diperkenalkan bawah Kementerian Sains, Teknologi dan Inovasi (Mosti).

Menterinya, Datuk Seri Dr. Adham Baba berkata kira-kira 6,000 orang turut menerima manfaat melalui program itu selain mencatat penjimatan kepada kerajaan."Secara keseluruhannya, nilai impak yang telah dihasilkan melalui program ini berjumlah RM8.07 juta termasuk penjimatan kos kepada kerajaan," kata Adham semasa berucap pada Majlis Perasmian Sidang Kemuncak Tahun Pengkomersialan Malaysia 2021 (MCY Summit) di sini.PUSH adalah program Mosti menerusi kerjasama Unit Perancang Ekonomi, Jabatan Perdana Menteri yang digerakkan 30 usahawan.Sementara itu, lebih RM26 juta, nilai pengkomersialan berjaya menembusi pasaran global menerusi "Bengkel Due Diligence bawah inisiatif MCY Summit itu.Jelas Adham, jumlah merangkumi 48 produk, teknologi serta perkhidmatan itu turut merekodkan nilai jualan RM73.7 juta.MCY Summit dengan tema ‘Merakyatkan Sains, Menginsankan Teknologi’ itu turut memberi manfaat kepada enam ribu orang menerusi program Pemangkin Usahawan Sosial Hebat (PUSH).Sejak persidangan itu diadakan pada 2016, sebanyak 434 produk, teknologi serta perkhidmatan berjaya dipasarkan dengan nilai jualan melebihi RM476 juta.

(Datuk Seri Dr. Adham Baba berucap pada Majlis Pelancaran Sidang Kemuncak Tahun Pengkormersialan Malaysia 2021 secara maya)


Kadar pengangguran di Malaysia terus menurun

KUALA LUMPUR, 10 Mac - Kadar pengangguran negara terus mencatatkan penurunan kepada 680,400 orang pada Januari tahun ini.Buktinya, bilangan penganggur turun 1.1 peratus berbanding Disember tahun lepas. Dalam satu kenyataan Ketua Perangkawan, Datuk Seri Dr Mohd Uzir Mahidin berkata trend penurunan itu didorong oleh peningkatan berterusan dalam guna tenaga."Selain itu, kebenaran perniagaan beroperasi pada kapasiti penuh pada bulan pertama tahun ini juga menyumbang kepada pertumbuhan positif tersebut. "Mengikut sektor ekonomi, sektor perkhidmatan mencatatkan peningkatan bulan ke bulan terutamanya perkhidmatan makanan dan minuman," katanya dalam kenyataan tersebut.

Trend yang sama turut dilihat dalam sektor Perdagangan Borong dan Runcit serta Maklumat dan Komunikasi. Berhubung prospek ekonomi, Uzir optimis kedudukan tenaga buruh akan terus meningkat pada masa hadapan.


Kerajaan kaji subsidi bersasar produk minyak, subsidi dijangka cecah RM28 bilion

KUALA LUMPUR, 10 Mac- Kerajaan akan mengkaji semula mekanisme subsidi produk minyak supaya dapat dilaksanakan secara lebih bersasar kepada golongan rentan atau mereka yang benar-benar memerlukan bantuan.

Menurut Menteri Kewangan, Tengku Datuk Seri Zafrul Abd Aziz, pelaksanaan subsidi bersasar dijangka dapat mengoptimumkan sumber kewangan kerajaan dan penjimatan yang dicapai dapat diagihkan semula."Kerajaan juga tidak boleh meminjam untuk membiayai Belanja Mengurus (OE) seperti kos subsidi. Dengan itu, kenaikan kos subsidi perlu diimbangi dengan pertambahan hasil dan juga penjimatan perbelanjaan. "Program subsidi semasa melibatkan harga bersubsidi yang sama dinikmati semua, tanpa mengira kaya atau miskin. Tambahan pula, golongan yang berpendapatan tinggi akan menikmati lebih subsidi berdasarkan tahap penggunaan yang lebih besar berbanding dengan mereka yang berpendapatan rendah, jelasnya bagi menjawab pertanyaan wakil Bukit Bendera, Wong Hon Wai dalam sidang Dewan Rakyat hari ini.Tengku Zafrul turut memaklumkan, harga minyak mentah untuk bulan ini adalah pada kadar AS$85 setong meningkat berbanding Januari 2021, AS$55 setong. Berikutan kenaikan ini, kerajaan terpaksa menampung peningkatan subsidi petrol, diesel dan gas cecair memasak, LPG yang ketara sehingga 10 kali ganda iaitu meningkat daripada RM200 juta untuk bulan Januari 2021 kepada lebih daripada RM2 bilion pada bulan Januari 2022. Selain itu pergolakan antara Rusia dan Ukraine turut menyebabkan harga minyak mentah dunia naik mendadak ke paras melebihi AS$100 setong iaitu paras tertinggi sejak 2014.  "Dengan kenaikan ini, dijangka jumlah subsidi petrol, diesel dan LPG akan melebihi RM2.5 bilion sebulan," kata Tengku Zafrul.Jelasnya lagi, jika harga minyak mentah dunia kekal melebihi AS$100 setong, jumlah subsidi tersebut bagi keseluruhan tahun 2022 dijangka mencecah RM28 bilion, berbanding RM11 bilion pada tahun 2021.

(Menteri Kewangan, Tengku Datuk Seri Zafrul Abd Aziz dalam sidang Dewan Rakyat hari ini)


Melaka rancakkan promosi pelancongan susulan pembukaan sempadan negara

MELAKA, 9 Mac- Kerajaan Melaka akan merancakkan promosi melawat ke destinasi pelancongan utama di negeri ini susulan pengumuman pembukaan pintu sempadan negara bermula 1 April, sekali gus mencapai sasaran 5.6 juta pelancong tahun ini.Exco Pelancongan, Warisan dan Kebudayaan negeri, Datuk Muhammad Jailani Khamis berkata, ia termasuk usaha menarik kembali pelancong asing terutamanya dari China, Indonesia, Singapura dan Taiwan yang merupakan pelancong daripada senarai utama yang berkunjung ke Melaka sebelum pandemik dan sekatan pergerakan."Selain itu kita juga menyasar untuk mencuba pasaran baharu menarik pelancong seperti dari Rusia dan Belanda selain akan mengadakan perbincangan bersama kedutaan negara itu dalam masa terdekat bagi meningkatkan lagi jumlah kedatangan pelancong dari negara itu ke Melaka."Disebabkan krisis yang berlaku antara Rusia dan Ukraine, mungkin rakyatnya tidak akan melancong ke negara Eropah Barat, oleh itu Melaka bersedia menerima kehadiran mereka dan diharapkan tiada sekatan buat rakyat mereka memasuki Malaysia," katanya kepada pemberita hari ini.

Mengulas lanjut Muhammad Jailani berkata, pihaknya turut memfokuskan pelancongan kesihatan bagi pengunjung luar negara terutama dari Indonesia untuk mendapatkan rawatan di hospital negeri ini menerusi pintu masuk di Lapangan Terbang Antarabangsa Melaka (LTAM) dan Kompleks Imigresen, Kastam, Kuarantin dan Keselamatan (CIQ) di muara Sungai Melaka.Dalam pada itu beliau berkata, kerajaan negeri juga sedang menyusun strategi pertukaran pelancong domestik dengan negeri-negeri lain di Malaysia bagi merancakkan misi pelancongan antara negeri."Saya rasa sudah tiba masanya kita melakukan promosi secara besar-besaran untuk kita pastikan kehadiran ramai pelancong terutamanya menjelang Oktober, November dan Disember nanti sekali gus merancak dan memulihkan kembali industri ini," katanya.Semalam, Perdana Menteri Datuk Seri Ismail Sabri Yaakob mengumumkan negara akan memasuki Fasa ‘Peralihan Ke Endemik’ serta pembukaan semula sempadan negara mulai 1 April depan.Ismail Sabri berkata fasa ‘Peralihan Ke Endemik’ ini merupakan strategi keluar daripada pandemik untuk membolehkan rakyat Malaysia kembali semula kepada kehidupan yang hampir normal selepas hampir dua tahun berperang dengan COVID-19.


Pembukaan sempadan bakal beri impak positif kepada aktiviti pelaburan dan perdagangan

KUALA LUMPUR, 9 Mac - Pembukaan semula sempadan negara bakal membawa impak positif kepada aktiviti pelaburan dan perdagangan negara. Menteri Perdagangan Antarabangsa dan Industri, Datuk Seri Mohamed Azmin Ali menyeru pemain industri tempatan agar bersedia meningkatkan kapasiti dan produktiviti.Permintaan luaran dijangka meningkat susulan pembukaan semula sempadan, sekali gus merangsang aktiviti rantaian bekalan."Apabila sempadan negara dibuka, permintaan luaran meningkat. Industri tempatan perlu memenuhi permintaan pasaran global, dan ini akan memberikan ruang kepada pemain industri tempatan meningkatkan kapasiti dan produktviti mereka. "Apabila sempadan ditutup, ia telah mengganggu rantaian bekalan dan Malaysia merupakan salah sebuah negara yang aktif dalam bekalan rantaian dunia dan global dalam banyak sektor khususnya dalam sektor automatif, aeroangkasa, dan sektor-sektor lain kerana industri semikonduktor Malaysia antara yang terpenting di dunia", katanya.

Beliau berkata banyak pihak menunggu pembukaan sempadan ini kerana ia akan memberi ruang dan peluang kepada Malaysia untuk meningkatkan pelaburan dan perdagangangan negara.Tambahnya SOP baharu akan diperkenal bagi memudahcara pergerakan keluar masuk pelabur bagi tujuan perdagangan. Beliau ditemui pada sidang media selepas merasmikan laporan pelaburan Malaysia 2021 berlangsung di ibu negara.


Malaysia catat pelaburan diluluskan berjumlah RM306.5 bilion pada 2021

KUALA LUMPUR, 9 Mac- Malaysia mencatatkan nilai pelaburan diluluskan sebanyak RM306.5 bilion pada tahun 2021.Pencapaian membanggakan melibatkan sektor pembuatan, perkhidmatan dan sektor utama itu juga merupakan jumlah tertinggi pernah direkodkan. Jelas Menteri Perdagangan Antarabangsa dan Industri, Datuk Seri Mohamed Azmin Ali, pencapaian itu merupakan peningkatan sebanyak 83.1 peratus berbanding tahun sebelumnya. "Untuk sektor pembuatan, perkhidmatan dan sektor utama, mencatatkan penigkatan 83.1 peratus berbanding pencapaian 2020. Ini merupakan jumlah tertinggi pernah direkodkan bagi pelaburan diluluskan," katanya ketika berucap pada Majlis Pengumuman Prestasi Pelaburan Malaysia 2021 di ibu negara.Pada tahun 2021 juga, pelaburan langsung asing (FDI) melonjak 224.9 peratus kepada RM208.6 bilion, manakala pelaburan langsung domestik (DDI) pula mencecah RM97.9 bilion. Mohamed Azmin berkata, langkah-langkah tambahan telah dilaksanakan bagi memastikan ekosistem perniagaan kekal responsif kepada trend global dengan dasar dan inisiatif bagi pemudahan perniagaan, menambah kemahiran dan melatih semula tenaga kerja, pendigitalan dan automasi."Secara ringkasnya, langkah-langkah ini telah menempatkan ekonomi kita di landasan kukuh ke arah pertumbuhan yang rancak dan pemulihan mampan,” katanya.

(Datuk Seri Mohamed Azmin Ali pada Majlis Pengumuman Prestasi Pelaburan Malaysia 2021)


Pembukaan sempadan negara bakal lonjak prestasi Malaysia Airports

KUALA LUMPUR, 9 Mac- Malaysia Airports Holdings Bhd (Malaysia Airports) sebagai pengendali lapangan terbang utama negara menyambut baik pengumuman pembukaan semula sempadan negara pada 1 April Depan, dan langkah negara beralih ke fasa endemik.Ia bakal melonjak prestasi Malaysia Airports hasil daripada tambahan bilangan pergerakan penumpang antarabangsa.Pengerusinya, Datuk Seri Zambry Abd Kadir menzahirkan ucapan terima kasih kepada kerajaan terhadap keputusan terbaharu itu.Beliau menerusi satu kenyataan berkata, pembukaan semula sempadan negara menjadi titik tolak yang akan merangsang pemulihan prestasi ekonomi negara."Sebelum penularan COVID-19, Malaysia menerima kunjungan pelancong seramai 26 juta, dan menjana RM86 bilion dalam perbelanjaan pelancong."Permintaan pasaran global bagi pelbagai industri tempatan juga akan kembali meningkat, sekali gus berpotensi memulihkan ekonomi negara dengan lebih pantas," katanya dalam kenyataan.

(Pengerusi Malaysia Airports Holdings Bhd, Datuk Seri Zambry Abd Kadir)

Jelasnya, Malaysia Airports akan menyokong penuh semua usaha kerajaan dengan memastikan kualiti perkhidmatan di lapangan terbang sentiasa berada di tahap yang tertinggi sebagai salah satu langkah penyediaan menerima bilangan penumpang yang lebih ramai.Malaysia Airports merupakan salah sebuah kumpulan pengendali lapangan terbang terbesar di dunia daripada segi jumlah penumpang yang dikendalikan. Ia mengurus dan mengendalikan 39 lapangan terbang di Malaysia dan satu lapangan terbang antarabangsa di Istanbul, Turki.


(Menteri Perusahaan Perladangan Dan Komoditi, Datuk Zuraida Kamaruddin pada sidang media selepas merasmikan Persidangan dan Pameran Tinjauan Harga Minyak Sawit dan Laurik)

KUALA LUMPUR, 8 Mac - Pengeluaran minyak sawit negara dijangka meningkat pada suku ketiga didorong oleh kemasukan pekerja asing bagi industri perladangan.Menteri Perusahaan Perladangan Dan Komoditi, Datuk Zuraida Kamaruddin berkata dengan kadar pengeluaran yang tinggi, ia akan memberi kesan kepada harga minyak sawit. "Bila saya kata pertimbangkan harga akan meningkat kerana pada masa itu pengeluaran akan lebih tinggi dengan kedatangan buruh asing, oleh itu permintaan, bekalan lebih besar dan oleh itu harga mungkin akan turun," katanya dalam sidang media selepas merasmikan Persidangan dan Pameran Tinjauan Harga Minyak Sawit dan Laurik yang dihoskan Bursa Malaysia Bhd, di sini.

(Datuk Zuraida Kamaruddin merasmikan Persidangan dan Pameran Tinjauan Harga Minyak Sawit dan Laurik di ibu negara)

Namun ia masih bergantung kepada situasi yang berlaku antara Rusia dan Ukraine yang mempengaruhi permintaan terhadap minyak sawit.Zuraida turut berkata, selain daripada kemasukan pekerja asing, faktor peningkatan pengeluaran juga didorong oleh keputusan negara Indonesia dalam mengurangkan eksport komoditi mereka.


JTDL: platform petani jual hasil barangan tanpa pihak ketiga

KOTA BHARU, 4 Mac- Lembaga Pertubuhan Peladang (LPP) Kelantan menyediakan platform bagi membolehkan petani menjual barangan mereka dengan harga yang munasabah dan segar dari ladang tanpa melibatkan pihak ketiga,Ia menerusi Program Jualan Terus Dari Ladang (JTDL) , di mana petani pengusaha kampung boleh menjual hasil mereka secara terus ke pasaraya.  Menurut Timbalan Menteri Pertanian dan Industri Makanan 2 (MAFI), Datuk Dr Nik Muhammad Zawawi Salleh, mekanisme itu membantu memasarkan barangan mereka tanpa berdepan cas tambahan. "Kita tidak berapa gemar dengan adanya orang tengah yang ambil ni jadi kaedah yang kita masuk ke pasaraya adalah kaedah yang paling berkesan dan Insyaallah benda ni kita akan gerakkan dan ia akan jadi lebih kerap lebih mudah dan apabila dah jadi serasi saya kira pihak PPK pun dia boleh 'direct' dengan Aeon Mall dengan tentunya harga itu dia kan jadi lebih murah tanpa adanya pihak ketiga," katanya. Beliau menyatakan perkara itu kepada pemberita pada sidang media Majlis Perasmian Program Jualan Terus Dari Ladang anjuran LPP Kelantan di pusat membeli belah, Aeon Mall di Lembah Sireh, Kota Bharu.

(Datuk Dr Nik Muhammad Zawawi Salleh merasmikan Program JTDL  di pusat membeli belah, Aeon Mall di Lembah Sireh, Kota Bharu)

Pada program sama, turut diadakan majlis menandatangani perjanjian (MoU) pemegang konsesi produk-produk hasil pertanian keluaran Pertubuhan Peladang dan usahawan peladang kawasan Pengkalan Chepa dan Bachok dengan pasaraya berkenaan.  Sebanyak RM120,000 hasil jualan disasarkan sepanjang tempoh lima hari jualan, termasuk tiga hari hasil jualan produk Industri Asas Tani (IAT) yang bermula pada 1 Mac lalu.  Program berkenaan melibatkan 21 Pertubuhan Peladang Kawasan (PPK) dan 22 Pertubuhan Peladang Negeri (PPN) dengan penyertaan 22 orang usahawan peladang.


AirAsia Malaysia kenakan semula surcaj bahan api mulai Selasa ini

KUALA LUMPUR, 5 Mac- Mulai 8 Mac 2022, AirAsia Malaysia akan mengenakan semula surcaj bahan api bagi semua penerbangan syarikat itu. Ini meliputi penerbangan domestik dan antarabangsa.Ketua Pegawai Eksekutifnya, Riad Asmat berkata langkah itu bagi mengimbangi kenaikan harga bahan api yang telah melepasi  AS$120 setong.

(Ketua Pegawai Eksekutif AirAsia Malaysia, Riad Asmat)

"Surcaj bahan api akan dikenakan untuk semua tempahan penerbangan yang dibuat pada 8 Mac 2022 dan selepas itu.""Bagaimanapun, semua tempahan yang dibuat sebelum 8 Mac tidak akan terjejas,"katanya.Kadar surcaj bagi semua laluan domestik dalam Malaysia adalah RM10 manakala bagi laluan antarabangsa bertempoh satu hingga dua jam pula sebanyak RM25.Semua syarikat penerbangan di seluruh dunia dilihat terjejas berikutan harga bahan api yang terus meningkat.


Program Perintis Pemerkasaan Digital diharap bentuk usahawan guna teknologi

KUALA LUMPUR, 6 Mac- Program Perintis Pemerkasaan Usahawan Digital diharap menggalakkan lebih ramai usahawan mengguna pakai teknologi digital dalam operasi perniagaan masing-masing.Menteri di Jabatan Perdana Menteri (Ekonomi), Datuk Seri Mustapa Mohamed berkata, usaha membangunkan ekonomi digital berkenaan adalah selaras dengan aspirasi kerajaan di bawah Rancangan Malaysia Ke-12 (RMK12).Beliau berkata, bermula di Jeli, program itu bakal dikembangkan ke daerah lain dan seterusnya ke peringkat negeri serta kebangsaan."Usaha untuk membangunkan ekonomi digital adalah selaras dengan aspirasi kerajaan untuk merealisasikan matlamat dalam Rancangan Malaysia Ke-12 (RMK12)."Saya berharap program ini dapat membentuk sejumlah usahawan yang mengguna pakai teknologi digital dalam urusan perniagaan mereka," katanya dalam satu kenyataan yang dikeluarkan MyDIGITAL.Kenyataan itu memetik ucapan Mustapa dalam sidang video pada Program Sembang Digital Usahawan Jeli dan pelancaran Program Perintis Pemerkasaan Usahawan Digital.

(Datuk Seri Mustapa Mohamed melancarkan Program Perintis Pemerkasaan Usahawan Digital menerusi sidang video)

Program itu adalah anjuran MyDIGITAL Corporation, agensi kerajaan yang bertanggungjawab untuk melaksanakan Rangka Tindakan Ekonomi Digital Malaysia (RTEDM) dan Majlis Pembangunan Wilayah Ekonomi Pantai Timur (ECERDC), agensi yang bertanggungjawab dalam pembangunan ekonomi dan industri di kawasan pantai timur.Perusahaan mikro, kecil dan sederhana; P-M-K-S yang terpilih diberi latihan pendigitalan perniagaan, bimbingan dan akan dipantau oleh mentor terlibat bagi tempoh setahun.Program berkenaan adalah kerjasama antara pihak awam dan swasta, dan dijalankan sebagai program tanggungjawab sosial korporat (CSR) di bawah pimpinan rakan penggiat industri sektor swasta.Ketua Pegawai Eksekutif MyDIGITAL Corporation, Fabian Bigar, berkata berteraskan mandat MyDIGITAL Corporation dalam melaksanakan Rangka Tindakan Ekonomi Digital Malaysia (RTEDM), pihaknya sentiasa mencari peluang kerjasama awam-swasta dalam usaha memupuk pendigitalan, demi mencapai matlamat negara untuk menjadi peneraju ekonomi digital serantau.Beliau berkata, Program Perintis Pemerkasaan Usahawan Digital itu adalah langkah pertama ke arah memupuk pendigitalan sektor keusahawanan yang meluas.Pelaksanaan program itu membabitkan sesi latihan pendigitalan perniagaan, tunjuk ajar atau 'mentoring' dan pemantauan selama satu tahun bermula 5 Mac 2022 kepada perusahaan mikro, kecil dan sederhana (PMKS).Sesi bimbingan akan terus berjalan dan dipantau oleh jurulatih sehingga program tamat, manakala pihak MyDIGITAL dan ECERDC juga akan membuat pemantauan dan penilaian tahap keberkesanan program itu.


Sektor perbankan Malaysia berkedudukan baik realisasikan aspirasi negara

KUALA LUMPUR, 7 Mac- Sektor perbankan Malaysia berkedudukan baik untuk merealisasikan aspirasi Malaysia, terutama ketika sedang melalui transformasi dan perubahan besar. Menteri Kewangan, Tengku Datuk Seri Zafrul Abdul Aziz berkata, Malaysia yang terletak secara strategik di tengah-tengah Asia Tenggara, mempunyai antara taraf hidup tertinggi di rantau ini."Demi mencapai hasrat tersebut, Pelan Tindakan Sektor Kewangan 2022-2026 telah dilancarkan baru-baru ini menggariskan strategi penting bagi sektor kewangan, mengenal pasti cabaran dan peluang, selain menjadi kunci mencapai matlamat Malaysia makmur, inklusif dan mampan digariskan Rancangan Malaysia ke-12 (RMK-12)."Dengan keberkesanan kesalinghubungan dan rancangan infrastruktur pada masa-masa akan datang, Malaysia dilihat bakal menjadi pangkalan serantau dan antarabangsa yang ideal untuk perniagaan."Kita juga mahu menjadikan Malaysia sebagai hab untuk bakat global, pusat pembangunan teknologi baharu dan sebagai pusat pertukaran maklumat," katanya ketika berucap merasmikan pembukaan ibu pejabat HSBC Malaysia yang baharu di Menara IQ, di Tun Razak Exchange (TRX) di sini.

(Tengku Zafrul (tengah) berkata, Pelan Tindakan Sektor Kewangan 2022-2026 telah dilancarkan baru-baru ini menggariskan strategi penting bagi sektor kewangan)

Beliau menyifatkan 130 tahun merupakan satu tempoh yang amat panjang dan selama lebih satu abad, HSBC telah berganding bahu dengan Malaysia dan rakyatnya, melakukan peranan penting dalam pembangunan negara ini.Katanya, pelan tindakan ini bakal merealisasikan matlamat Malaysia ke arah negara yang lebih makmur, inklusif dan mampan."Sehubungan ini, kami amat menghargai para pelabur yang telah sekian lama bertapak di Malaysia seperti HSBC yang telah memainkan peranan utama di negara ini sepanjang 130 tahun yang lalu dan kini membantu dalam memudahcarakan pemulihan ekonomi, pertumbuhan dan transformasi negara," katanya.


JaminKerja: Lebih 36,000 penempatan pekerjaan, 300,000 peluang kerja baharu dicipta

KUALA LUMPUR, 4 Mac- Sebanyak 36,884 penempatan pekerjaan dan 300,000 peluang kerja baharu dicipta setakat 25 Februari lalu menerusi program JaminKerja.Menteri Kewangan, Tengku Datuk Seri Zafrul Tengku Abdul Aziz berkata, pelaksanaan dibuat menerusi beberapa inisiatif.Menerusi Laporan Kewangan Rakyat ke-87, inisiatif MySTEP tersebut berjaya menempatkan 1,827 peserta.Daripada jumlah itu, 1,242 pekerja ditempatkan di sektor awam.manakala 585 lagi ditempatkan di Syarikat Berkaitan Kerajaan (GLC) dan rakan strategik mereka.Angka itu dijangka melonjak terutama selepas Hari Terbuka GLC 2022 yang dijadual berlangsung dari 11 hingga 13 Mac ini di Pusat Konvensyen Kuala Lumpur.


Permintaan kukuh membantu AirAsia hadapi kesan konflik Rusia-Ukraine

KUALA LUMPUR, 4 Mac- AirAsia yakin permintaan kukuh bagi perjalanan udara akan membantu syarikat penerbangan tambang murah itu menghadapi kesan buruk konflik Rusia-Ukraine.Menurut Ketua Pegawai Eksekutif Capital A, Tan Sri Tony Fernandes, meski krisis geopolitik itu menyebabkan peningkatan harga minyak, namun ia tidak menjadi kebimbangan kepada operasi syarikat buat masa ini.Beliau turut menjangkakan, trend kenaikan harga minyak bersifat sementara."Buat masa ini permintaan lebih tinggi dari bekalan. Lebih ramai penumpang ingin membuat perjalanan berbanding penerbangan yang ada. Bagaimanapun tambang akan meningkat, namun masih lagi dianggap murah. Memandangkan kos untuk membuat ujian saringan COVID- 19 juga semakin rendah, jadi kami tidak menjangkakan sebarang perubahan ketara," katanya.

(Ketua Pegawai Eksekutif Capital A, Tan Sri Tony Fernandes)

Mengenai perbankan digital, beliau berkata kumpulan itu akan terus menjalankan misinya untuk mengukuhkan penawaran pembiayaannya, walaupun tanpa lesen daripada Bank Negara Malaysia (BNM).Jelasnya, perkhidmatan BigPay syarikat itu telah memperoleh lesen pinjaman wang digital daripada Kementerian Perumahan dan Kerajaan Tempatan, membolehkannya menawarkan produk pembiayaan.“Kami adalah sebuah syarikat yang inovatif. Sudah tentu, kami mahukan lesen perbankan, tetapi itu terpulang kepada BNM dan kami fikir kami boleh memberikan perkhidmatan yang baik kepada Malaysia dan Asean dan terutamanya perusahaan kecil dan sederhana,” kata Tony.Ujarnya lagi, selain Malaysia, BigPay sedang menunggu kelulusan lesen perbankan digital di Thailand, Indonesia dan Filipina.BNM akan mengumumkan penerima lesen perbankan digital bulan ini.


Pelaburan dalam industri pengangkutan dalam proses pemulihan

KUALA LUMPUR, 3 Mac- Trend pelaburan industri pengangkutan dan logistik dilihat dalam proses pemulihan ketika ini. Prestasi itu membolehkan syarikat bas, Alibaba Ekspres dan Scania Malaysia menandatangani memorandum persefahaman (MoU) bagi pembelian 25 buah bas bernilai RM20 juta.Timbalan Menteri Pengangkutan, Datuk Henry Sum Agong berkata, pelaburan itu memberi manfaat kepada pemain industri sekaligus meningkatkan ekonomi negara. 'Bas yang kita katakan moden ini dengan kemudahan-kemudahan yang ada didalamnya ini merupakan satu kemudahan yang baik untuk rakyat kita terutamanya di laluan-laluan ditetapkan," katanya selepas menyaksikan MOU tersebut di Terminal Bersepadu Selatan (TBS).

(Datuk Henry Sum Agong selepas Majlis Menandatangani MoU antara Alibaba Ekspres dan Scania Malaysia di Terminal Bersepadu Selatan)

Melalui kerjasama itu, kedua-dua syarikat memperkenalkan perkhidmatan bas mewah mampu milik ke Pantai Timur. Setakat ini, sebanyak 14 koc mewah telah mula beroperasi di Pantai Timur dan Lembah Klang sejak Februari lalu.


Program Transformasi PLC dilancarkan pacu prestasi syarikat senaraian awam

(Menteri Kewangan, Tengku Datuk Seri Zafrul Tengku Abdul Aziz berucap pada Majlis Pelancaran Program Transformasi PLC di Kuala Lumpur)

KUALA LUMPUR, 2 Mac- Program Transformasi Syarikat Senaraian Awam (PLC) dilancarkan Bursa Malaysia Berhad bagi memastikan prestasi syarikat yang disenaraikan dalam pasaran saham tempatan sentiasa pada tahap terbaik dan kekal kompetitif.Program itu bakal membantu syarikat terbabit (PLC) mencapai tahap prestasi yang lebih tinggi melalui perkongsian amalan terbaik dan pandangan, meningkatkan penglibatan serta amalan ketelusan yang lebih tinggi.Menteri Kewangan, Tengku Datuk Seri Zafrul Tengku Abdul Aziz berkata melalui program itu dapat membantu syarikat mengenal pasti bahagian yang boleh ditambah baik selari dengan trend utama global dan memenuhi jangkaan pihak berkepentingan. "Program ini akan meningkatkan prestasi korporat PLC di Malaysia, ia akan mewujudkan pasaran lebih menarik untuk pelabur dalam dan luar negara. Meskipun program ini disasar untuk PLC, panduan daripada buku panduan digital ini boleh digunakan oleh PKS secara meluas," kata Zafrul.Beliau berucap demikian pada Majlis Pelancaran Program Transfromasi PLC di ibu negara. Program itu turut menyediakan lima buku panduan digital kepada PLC selain boleh dimanfaatkan oleh Perusahaan Kecil dan Sederhana, PKS.

Program Transfromasi PLC antara usaha berterusan kerajaan dalam mengoptimumkan syarikat pelaburan berkaitan kerajaan, GLIC sebagai pemacu pertumbuhan Malaysia.


Bank Negara kekalkan OPR pada 1.75 peratus

KUALA LUMPUR, 3 Mac - Bank Negara Malaysia (BNM) mengekalkan Kadar Dasar Semalaman (OPR) pada 1.75 peratus semasa mesyuarat Jawatankuasa Dasar Monetari keduanya bagi tahun ini. Bank pusat dalam satu kenyataan hari ini berkata keseluruhan trajektori pemulihan kekal berada di landasannya meskipun aktiviti ekonomi yang sederhana sedikit baru-baru ini disebabkan oleh penularan semula COVID-19 yang didorong oleh varian Omicron. “Inflasi kekal tinggi dalam banyak ekonomi disebabkan oleh faktor penawaran dan permintaan. Pada masa hadapan lebih banyak negara akan beralih kepada pengurusan COVID-19 secara endemik, lantas menyokong prospek pertumbuhan global,” kata BNM. Bagaimanapun, konflik ketenteraan di Ukraine telah muncul sebagai risiko utama terhadap prospek pertumbuhan global dan perdagangan, harga komoditi dan keadaan pasaran kewangan.“Prospek pertumbuhan global juga akan terus dipengaruhi oleh perkembangan berhubung dengan COVID-19, risiko gangguan bekalan global yang berlanjutan dan volatiliti pasaran kewangan yang ketara berikutan pelarasan dasar monetari oleh ekonomi utama,” katanya.Pemulihan pertumbuhan Malaysia dijangka lebih kukuh pada 2022, selepas merekodkan pertumbuhan 3.1 peratus tahun lepas, dipacu oleh pengembangan permintaan global dan perbelanjaan sektor swasta yang lebih tinggi berikutan pasaran pekerja yang bertambah baik dan sokongan dasar bersasar yang berterusan.BNM berkata, jangkaan pembukaan semula sempadan antarabangsa juga akan memberikan sokongan seterusnya kepada pemulihan ekonomi.   Ia berkata, kesan terhadap ekonomi akibat peningkatan kes COVID-19 baru-baru ini yang disebabkan oleh varian Omicron dijangka kurang teruk berbanding dengan gelombang sebelum ini berikutan tiada sekatan yang ketat."Prospek risiko terhadap pertumbuhan terus cenderung ke arah pertumbuhan yang lebih perlahan disebabkan oleh faktor luaran dan domestik. Hal ini termasuk pertumbuhan global yang lebih rendah daripada jangkaan, ketegangan geopolitik yang berterusan, gangguan rantaian bekalan yang semakin teruk dan perkembangan berhubung dengan COVID-19,” kata bank pusat itu.

Inflasi keseluruhan pada tahun 2022 diunjurkan kekal sederhana apabila kesan asas daripada inflasi bahan api semakin luput.BNM berkata, inflasi asas, seperti yang diukur oleh inflasi teras, dijangka kembali ke paras wajar kepada sekitar purata jangka panjangnya apabila kegiatan ekonomi terus meningkat dalam keadaan persekitaran kos yang tinggi."Bagaimanapun, inflasi teras dijangka sederhana dengan risiko inflasi yang lebih tinggi dapat dibendung sebahagiannya oleh keadaan lebihan kapasiti yang berterusan dalam ekonomi dan dalam pasaran pekerja. Prospek inflasi terus dipengaruhi oleh perkembangan harga komoditi global berikutan risiko gangguan berkaitan bekalan yang berlanjutan.“MPC menyifatkan pendirian semasa dasar monetari adalah wajar dan akomodatif. Langkah-langkah fiskal dan kewangan akan terus memberikan sokongan kepada kegiatan ekonomi,” kata bank pusat.Dalam keadaan semasa yang tidak menentu, BNM berkata, pendirian dasar monetari akan terus ditentukan oleh data baharu serta kesannya kepada prospek keseluruhan inflasi dan pertumbuhan dalam negeri. -BERNAMA


KWSP isytihar dividen konvensional 6.1 peratus, syariah 5.65 peratus

KUALA LUMPUR, 2 Mac- Kumpulan Wang Simpanan Pekerja, (KWSP) mengumumkan dividen bagi Simpanan Konvensional bagi 2021 sebanyak 6.10 peratus melibatkan jumlah RM50.5 bilion dan dividen 5.65 peratus bagi Simpanan Shariah, dengan jumlah pembayaran sebanyak RM6.27 bilion mengatasi 5.0 peratus yang direkodkan pada 2019.Ketua Pegawai Eksekutifnya, Datuk Seri Amir Hamzah Azizan berkata, ini menjadikan jumlah keseluruhan pembayaran bagi 2021 adalah sebanyak RM56.72 bilion. Katanya, pengkreditan dividen bagi  Simpanan Konvensional dan juga Simpanan Shariah dijangka selesai pada 6 Mac, 2022 dan ahli-ahli boleh memeriksa akaun mereka menerusi  i-Akaun atau mendapatkan penyata mereka daripada kioks KWSP di seluruh negara.Mengulas lanjut peratusan dividen itu, Amir Hamzah berkata, dividen tinggi pada 2021 itu adalah sebahagian daripada portfolio kukuh dan yang dipelbagaikan oleh dana pencen tersebut di peringkat global."Pengeluaran berkaitan pandemik sebanyak RM101 bilion sejak tahun 2020 telah menyebabkan 48 peratus ahli KWSP mempunyai amaun kurang daripada RM10,000 dalam akaun mereka."Kami berharap dividen ini dan prestasi kukuh berterusan kami akan membantu kami memulakan proses membina semula simpanan persaraan ahli-ahli kami, seiring dengan pemulihan ekonomi,” katanya pada taklimat media mengenai prestasi kewangan 2021 KWSP, di sini pada Rabu.Menurutnya, kebimbangan utama terhadap pengeluaran itu adalah impaknya kepada kecukupan persaraan ahli.Bagaimanapun, katanya, meskipun cabaran menguruskan kecairan dalam menghadapi aliran keluar simpanan ini, KWSP mempunyai keupayaan untuk bertindak balas pantas dengan impak yang minimum kepada pasaran kewangan.Katanya, bagi tahun sebelumnya, KWSP mengumumkan dividen 5.2% untuk simpanan konvensional dan 4.9% untuk simpanan Shariah." KWSP telah mengimbangi semula dan menguruskan portfolio pelaburannya dengan membeli saham yang kukuh asasnya pada harga menarik serta memanfaatkan pelaburannya di luar negara yang menyumbang 56 peratus kepada keseluruhan pulangannya," katanya.

(Ketua Pegawai Eksekutif KWSP, Datuk Seri Amir Hamzah Azizan mengumumkan peningkatan 6.0 peratus dalam pendapatan pelaburan kasar kepada RM67.06 bilion pada 2021)

Setakat 31 Disember, 2021, beliau berkata KWSP merekodkan peningkatan 6.0 peratus dalam pendapatan pelaburan kasar kepada RM67.06 bilion daripada RM63.45 bilion pada 2020, dipacu daripada pemulihan pasaran ekuiti dan kebanyakan kelas aset di tengah-tengah lantunan semula ekonomi global.“Bagi 2021,KWSP merekodkan caruman bersih yang negatif buat pertama kalinya (caruman selepas pengeluaran) dalam tempoh 20 tahun sebanyak RM58.2 bilion, tetapi masih kekal berhemat dalam strategi pelaburan jangka panjangnya di samping menyesuaikan diri dengan cabaran untuk memastikan pulangan mampan bagi tempoh jangka panjang. “KWSP merekodkan pendapatan pelaburan kasar sebanyak RM67.06 bilion, dengan RM6.91 bilion diperuntukkan kepada Simpanan Shariah,” katanya.Amir Hamzah berkata prestasi itu disumbang daripada usaha pendekatan kepelbagaian KWSP mengikut panduan daripada Peruntukan Aset Strategik (SAA), yang menjadikan dana pencen itu mampu bertahan daripada kejutan kewangan dan terus stabil dalam situasi yang belum pernah berlaku.


Petronas catat keuntungan bersih RM48.6 bilion

KUALA LUMPUR, 2 Mac- Petronas mencatatkan keuntungan RM48.6 billion bagi tahun kewangan berakhir 31 Disember 2021 berbanding kerugian bersih RM21 bilion pada tahun sebelumnya.Menurut Presiden dan Ketua Pegawai Eksekutif Kumpulannya, Datuk Tengku Muhammad Taufik Tengku Aziz, prestasi dipacu pemulihan harga komoditi, didorong permintaan sektor tenaga,sejajar pembukaan ekonomi utama dunia dan kadar vaksinasi tinggi.Ini membolehkan Petronas, di kedudukan lebih baik seterusnya memanfaatkan pemulihan pasaran."Permintaan global untuk komoditi dan tenaga meningkat dengan pantas melebihi jangkaan dan Petronas akan terus memanfaatkan peluang baharu untuk mengekalkan pencapaian ini termasuk pertumbuhan keuntungan sebagai syarikat minyak dan gas nasional negara."Selari dengan pengenalan entiti baharu pada pertengahan tahun ini dan penubuhan Unit Pengurusan Karbon kami, ia akan mengembangkan Petronas menjadi superstore tenaga yang menyediakan pelanggan penyelesaian perniagaan terbaik dengan tenaga bersesuaian dan memenuhi kemajuan bahan api mereka."Kita berjaya mendapatkan kelebihan dalam harga pemulihan pasaran dan menggabungkan prestasi operasi bersepadu bagi memaksimakan tunai dan penilai. Memanfaatkan kekuatan portfolio kumpulan bagi memenuhi tiga strategi pertumbuhan dan memenuhi aspirasi sifar pelepasan karbon menjelang 2050," katanya ketika sidang media pengumuman keputusan kewangan suku keempat dan keseluruhan tahun kewangan 2021 di ibu negara, semalam.

(Presiden dan Ketua Pegawai Eksekutif Kumpulan Petronas, Datuk Tengku Muhammad Taufik Tengku Aziz ketika sidang media pengumuman keputusan kewangan suku keempat dan keseluruhan tahun kewangan Petronas 2021 di ibu negara, semalam.

Petronas turut mencatatkan lonjakan pendapatan kepada RM248 bilion berbanding RM178.7 bilion pada tahun lalu dengan sebahagian besarnya berikutan kesan ketidaktentuan harga untuk beberapa produk utama.Pendapatan sebelum faedah, cukai, susut nilai dan pelunasan turut naik kepada RM100.5 bilion, disumbangkan oleh pendapatan yang lebih tinggi.Aliran Tunai daripada aktiviti operasi (CFFO) berada pada RM78.6 bilion.Setakat 31 Disember 2021, jumlah aset keseluruhan syarikat minyak dan gas nasional itu meningkat kepada RM635 bilion berbanding RM574.1 bilion tahun lalu, disumbangkan oleh tunai dan tunai setara lebih tinggi termasuk akaun terimaan lebih tinggi.


Tiada kuarantin kontak rapat bermula esok, kurangkan gangguan operasi sektor perniagaan

KUALA LUMPUR, 28 Februari- Bermula esok, individu kontak rapat yang sudah menerima dos penggalak dan tidak bergejala, tidak perlu menjalani kuarantin.Penganalisis ekonomi berpendapat, protokol baharu itu berupaya mengurangkan gangguan terhadap operasi sektor perniagaan dan menjamin pemulihan ekonomi lebih lancar.Menurut Penganalisis Korporat dan Perniagaan, Mohamad Faisal Abdul Malik, kelonggaran itu juga akan memastikan kestabilan aliran tunai perniagaan terutama Perusahaan Kecil dan Sederhana (PKS) yang amat terkesan akibat COVID-19."Di antara faktor penting nadi penggerak SME adalah dalam kalangan pekerja itu sendiri, walaupun dengan era pendigitalan, sektor PKS ini masih bergantung harap pada sumber manusia. melakukan pelbagai proses pembuatan, pemprosesan, disamping elak kos pengurusan PKS itu sendiri," katanya.

(Penganalisis Korporat dan Perniagaan, Mohamad Faisal Abdul Malik)

Sementara itu, Ketua Penganalisis Ekonomi Bank Islam Malaysia Berhad, Dr. Mohd Afzanizam Abdul Rashid berkata menerusi langkah itu, risiko penutupan premis sepenuhnya juga dapat dielakkan, sekiranya berlaku sebarang kes positif.

Ia sekaligus memberi ruang kepada peniaga menjana pendapatan dan meneruskan aktiviti perniagaan seperti biasa."Kelonggaran dan fleksibiliti ini sudah pasti memberi ruang aktiviti ekonomi yang boleh berlaku dengan lebih lancar dan sekiranya perkara ini dapat dilaksanakan ia pasti akan membantu atau menyumbang pertumbuhan eknomi dengan lebih mampan bagi 2022 dan seterusnya," ulasnya.

(Ketua Penganalisis Ekonomi Bank Islam Malaysia Berhad, Dr. Mohd Afzanizam Abdul Rashid)

Minggu lalu, Kementerian Kesihatan (KKM) memutuskan, individu yang menjadi kontak rapat tetapi menerima dos penggalak serta tidak bergejala, tidak lagi perlu menjalani kuarantin berkuat kuasa 1 Mac ini.


Menjelang 2035, Kulim Industrial Corridor tawar 150,000 peluang pekerjaan

ALOR SETAR, 27 Februari - Kulim Industrial Corridor dijangka bakal menawarkan 150,000 peluang pekerjaan menjelang tahun 2035.  Berdasarkan potensi pelaburan yang semakin meningkat, kerajaan negeri Kedah turut mensasarkan 16,000 peluang pekerjaan, tersedia di Kulim Hi-Tech Park (KHTP) Fasa 4 menjelang tahun 2027.

Menteri Besar, Datuk Seri Muhammad Sanusi Md Nor turut menjangkakan puluhan ribu peluang pekerjaan dibeberapa sektor lain di negeri ini. Tahun lalu Kedah telah mencatatkan rekod pencapaian pelaburan RM57.1 bilion bagi tempoh antara bulan Januari hingga September 2021.  Nilai tersebut mewakili 32 peratus daripada jumlah keseluruhan pelaburan yang masuk ke Malaysia bagi tempoh yang sama.  Pencapaian tersebut adalah sesuatu yang luar biasa ketika seluruh dunia dilanda pandemik COVID-19. Jelas beliau, antara faktor utama kejayaan tersebut adalah pelaksanaan E-Ten iaitu pemberian permit pembinaan secara ekspres di KHTP.


Pelaksanaan LITB jana pendapatan lebih RM28 juta

KUCHING, 26 Februari - Pelaksanaan Gelembung Pelancongan Antarabangsa Langkawi (LITB) sejak November tahun lepas, telah berjaya menjana pendapatan lebih RM 28 juta kepada ekonomi Pulau Langkawi.

(Sebahagian daripada persembahan oleh penari tradisional pada perasmian Citrawarna Keluarga Malaysia 2022 di Tebingan Sungai Kuching/BERNAMA)

Perdana Menteri, Datuk Seri Ismail Sabri Yaakob berkata ia hasil kunjungan oleh seramai 5,686 pelancong asing ke pulau tersebut.Menurutnya inisiatif tersebut merupakan projek rintis ke atas kesediaan dan kesiapsiagaan sektor pelancongan termasuk penggiat industri dan agensi-agensi kerajaan yang berkenaan terhadap norma baharu. Katanya, sejak diperkenalkan, tiada sebarang kluster jangkitan yang berpunca daripada pelancong LITB dengan hanya satu peratus sahaja didapati positif COVID-19, kategori 1, 2 dan 3 ketika saringan dibuat di Lapangan Terbang Antarabangsa Kuala Lumpur dan Langkawi.  Manakala maklumbalas baik yang diterima daripada pihak-pihak yang terlibat dalam pelaksanaan LITB, memberi keyakinan kepada kerajaan untuk meneruskan inisiatif LITB sehingga pintu sempadan negara dibuka sepenuhnya kelak.


Pembangunan ladang alga, hasilkan teknologi bahan api boleh diperbaharui

KUALA LUMPUR, 25 Februari- Next Generation Oil Sendirian Berhad merancang membangunkan ladang alga dengan nilai pelaburan US$38 bilion untuk tempoh 12 tahun akan datang.Pengerusi Eksekutifnya, Datuk Indera Mohamed Moiz J.M Ali Moiz berkata, melaluinya syarikat akan menghasilkan teknologi bahan api boleh diperbaharui dan menjadi sumber ekonomi baharu.Ladang berkeluasan lebih 15,000 hektar itu mampu menyemai 68 juta tan biojisim alga dan menghasilkan 34 juta tan minyak alga mentah.

"Projek ini akan mewujudkan aliran pendapatan baharu menerusi penghasilan minyak alga sekaligus membiayai projek seterusnya. Kita mampu memperluaskannya sehingga 38,000, 100,000 malah 10 juta ekar di serata dunia. Kita sudah ada teknologi ini dan tidak perlu menunggu teknologi seumpamanya dari luar dan kami juga amat bertuah kerana mendapat sokongan dari pihak Boustead," katanya.  Beliau ditemui pada pelancaran Program Pembangunan Vendor Ladang Tangki Alga, dengan kerjasama anak syarikat milik penuh Boustead Holdings Bhd, Boustead Technology Sendirian Berhad di ibu negara.Selain pembuatan 15 juta tangki alga dan pengekstrakan minyak, turut ditawarkan kerja-kerja kejuruteraan dan perolehan tenaga kerja terlatih membabitkan 100,000 pekerja.


Malakoff catat keuntungan bersih RM254.55 juta pada tahun kewangan 2021

KUALA LUMPUR, 23 Februari- Keuntungan bersih Malakoff Corporation Bhd menyusut kepada RM254.55 juta pada tahun kewangan berakhir 31 Disember 2021 berbanding RM286.58 juta yang dicatatkan semasa tahun sebelumnya.Perolehan menokok 3% kepada RM6.46 bilion daripada RM6.28 bilion disumbangkan oleh pembayaran tenaga yang lebih tinggi daripada Tanjung Bin Power Sdn Bhd di belakang peningkatan harga arang batu (ACP) tetapi ini telah diimbangi oleh pembayaran tenaga yang lebih rendah yang direkodkan daripada loji tenaga gas selepas berlaku penurunan dalam faktor penghantaran.Pengarah Urusan dan Ketua Pegawai Eksekutif Anwar Syahrin Abdul Ajib berkata pengekalan prestasi kumpulan dalam tahun kewangan yang ditinjau membuktikan fokusnya yang berterusan untuk mengoptimumkan kecemerlangan operasi di seluruh aset sedia ada selain terus melaksanakan strategi pertumbuhan."Tenaga yang boleh diperbaharui dan penyelesaian alam sekitar akan menjadi pemacu pertumbuhan utama Malakoff selepas syarikat mula beralih kepada ekonomi yang lebih bersih dan ekonomi kitaran," katanya dalam satu kenyataan berasingan.Malakoff telah berjaya meraih pengkomersilan operasi projek solar di atas bumbung untuk Pos Malaysia Bhd, DRB-HICOM Bhd dan UMW Holdings dengan jumlah kapasiti 11 MWp."Kumpulan terus mempercepatkan pengembangannya dalam projek solar di atas bumbung seiring dengan kerjasama kami dengan pelanggan utama bagi menyokong agenda kelestarian mereka dengan memanfaatkan tenaga daripada sumber yang lebih mesra alam."Bercakap mengenai penyelesaian alam sekitar, pembinaan fasiliti pembuangan sisa Alam Flora Sdn Bhd di Pahang dijangka beroperasi sepenuhnya menjelang akhir suku pertama 2022."Kemudahan dengan kapasiti 120 tan sehari ini adalah sebahagian daripada inisiatif kumpulan bagi meneroka aliran pendapatan baharu melalui sisa lengai," katanya.- BERNAMA


Keuntungan FELCRA meningkat hampir 200%

KLUANG, 24 Februari - FELCRA berhad mencatatkan Keuntungan Boleh Agih Akhir Projek Penyatuan dan Pemulihan (P&P) tahun 2021, sebanyak RM272.75 juta. Jumlah tersebut menjadikan keseluruhan keuntungan Boleh Agih FELCRA bagi 2021, berjumlah RM475.2 juta, iaitu peningkatan hampir 200% berbanding 2020.  Menteri Pembangunan Luar Bandar, Datuk Seri Mahdzir Khalid berkata, keuntungan tersebut memanfaatkan 72,509 peserta FELCRA, dari seluruh negara.  Sebelum ini, agihan interim pertama diagihkan pada satu Ogos 2021,melibatkan jumlah RM76.22 juta, manakala agihan interim kedua pada Disember 2021 berjumlah RM126.231 juta.  50% daripada agihan akhir iaitu sebnyak RM136.376 juta dibayar hari ini manakala baki 50% lagi pada April.  "Peningkatan harga minyak kelapa sawit atau harga kelapa sawit tersebut, menyebabkan peneroka untung, untuk kita bagi agihan keuntungan agihan kepada mereka," kata Mahdzir selepas menyerahkan Keuntungan Projek Peserta P&P di Kluang.  Projek P&P di Johor melibatkan 8,853 peserta dengan keuntungan RM42.502 juta.


Dutch Lady catat keuntungan RM248 juta

KUALA LUMPUR, 23 Februari- Keuntungan bersih Dutch Lady Milk Industries Bhd bagi tahun kewangan berakhir 31 Disember, 2021 melonjak kepada RM248 juta daripada RM73.36 juta yang dicatatkan pada tahun kewangan 2020.Perolehan turut meningkat kepada RM1.13 bilion daripada RM1.10 bilion bagi tempoh yang sama, menurut syarikat itu dalam kenyataan kepada Bursa Malaysia pada Rabu.Ia menjelaskan, prestasi runcit kukuh yang berterusan serta pembukaan semula ekonomi Malaysia pada suku keempat tahun kewangan 2021 telah menaikkan jualan berbanding yang dicatatkan pada suku keempat tahun kewangan sebelumnya.Walaupun menghadapi cabaran COVID-19 yang berterusan, syarikat mampu beroperasi pada kapasiti penuh dan memacu penembusan pengambilan susu berdasarkan keadaan dan kemampuan, tambahnya.Menurut Dutch Lady, bagi suku keempat tahun kewangan 2021, keuntungan operasi adalah amat tinggi, didorong penyelesaian penjualan tanah dan kemudahan pembuatan yang berkaitan di Petaling Jaya, Selangor.“Keuntungan sampingan ini sebahagiannya diimbangi oleh susut nilai ketara bagi aset sedia ada yang tidak akan dipindahkan ke tapak baharu di Bandar Baru Enstek (yang terletak di Nilai, Negeri Sembilan).“Oleh yang demikian, keuntungan operasi yang dilaporkan melonjak 613% kepada RM170.3 juta daripada angka yang dicatatkan pada suku keempat tahun kewangan 2020,” jelas syarikat tenusu itu.Mengenai prospek, Dutch Lady menambah pihaknya mahu melabur di Malaysia walaupun dalam tempoh sukar ini.“Pada 2020, kami mengumumkan rancangan untuk melabur RM400 juta bagi tempoh 2021 hingga 2025 untuk aktiviti pembuatan masa depan kami.“Dutch Lady akan terus menumpukan usaha pengoptimuman aliran tunai syarikat untuk menangani cabaran inflasi dan memperoleh pendanaan mencukupi untuk kemudahan pembuatan baharu kami,” jelasnya.Menurutnya, bagi jangka masa panjang, unjuran terhadap Dutch Lady kekal positif, disokong oleh kekukuhan jenama, selain keperluan dan kesedaran yang semakin meningkat mengenai nilai kebaikan dan nutrisi susu dalam kalangan rakyat Malaysia.-BERNAMA


Kerjasama kukuh perlu dalam membina sektor pengangkutan mampan

KUALA LUMPUR, 23 Februari- Kerjasama kukuh diperlukan dalam kalangan masyarakat termasuk kerajaan, operator pengangkutan awam, syarikat tenaga utiliti dan syarikat swasta bagi membina sektor pengangkutan yang mampan. Menurut Timbalan Menteri Pengangkutan, Datuk Henry Sum Agong, ke arah itu, dasar pintar, peraturan baharu dan teknologi perlu dipromosi dan dilaksanakan bagi meningkatkan penyelesaian terhadap sebarang isu berkaitan.Beliau berkata, kerjasama kukuh tersebut diangkat menerusi nilai Keluarga Malaysia, yang mementingkan inklusiviti ke arah masyarakat yang saksama. "Menegakkan nilai keterangkuman Keluarga Malaysia, keperluan sistem pengangkutan yang mampan, tanpa sesiapa tercicir dan inklusif, berpatutan, cekap, mesra alam dan selamat," katanya.Beliau berucap pada "2022 The National Transport Summit" dengan tema “Sustainable Transport for Economic Recovery” di ibu negara.Sidang kemuncak itu mengetengahkan rancangan kerajaan bagi sektor pengangkutan khususnya pengangkutan bandar, jalan raya, rel, laut dan pengangkutan udara. Ia menghimpunkan kesemua pemain industri khususnya dalam sektor pengangkutan mengenai trend, cabaran dan peluang dalam Sektor Pengangkutan Malaysia.


Program Celik Wang, tingkat kesedaran menabung dalam kalangan pelajar

KUALA LUMPUR, 23 Februari- Agrobank melancarkan semula Program Celik Wang dengan adaptasi norma baharu.Ia sebagai usaha meningkatkan kesedaran tentang pengurusan kewangan dalam kalangan golongan mudaProgram itu melibatkan 800 sekolah angkat Agrobank di seluruh negara. Ketua Pegawai Pembangunan Agrobank, Aminuddin Amenon berkata, kepentingan menyimpan menjadi fokus utama program.'Bukan perkara baru bagi kita untuk menyimpan wang cuma kita nak memperkukuhkan lagi untuk mengingatkan balik bahawa kepentingan untuk kita menyimpan wang dalam tempat yang selamatlah terutama di bank,"katanya.Tambah beliau, bagi menggalakkan tabiat menyimpan juga, produk khas Simpanan Agro Muda-i diperkenalkan khusus bagi pelanggan berusia satu hari hingga 18 tahun. Terkini, bank merekodkan 196,000 pelanggan kategori kanak-kanak dan remaja dengan deposit terkumpul bernilai RM175.15 juta.


Pengguna meter pintar TNB lepasi sasaran 1.8 juta

KUALA LUMPUR, 23 Februari- Tenaga Nasional Berhad (TNB) berjaya mencapai matlamat pemasangan bagi 1.8 juta unit meter pintar yang dalam usaha menambah baik perkhidmatan kepada pengguna.Ketua Pegawai Eksekutif TNB, Datuk Baharin Din berkata, TNB berjaya melepasi sasaran memasang itu sebelum penghujung 2021 hasil kerjasama pengguna dan sokongan Kementerian Tenaga dan Sumber Asli, Suruhanjaya Tenaga, kerajaan negeri dan pihak berkuasa tempatan.Katanya, kejayaan dicapai November tahun lalu itu melibatkan pemasangan meter pintar bagi pengguna di kawasan Kuala Lumpur, Putrajaya, Selangor dan Melaka. "Terima kasih kepada pengguna di Lembah Klang, Kuala Lumpur, Putrajaya, Selangor dan Melaka, yang memberikan kerjasama hingga kami berjaya memasang lebih 1.8 juta meter pintar."Kejayaan ini membolehkan TNB mendukung usaha kerajaan meningkatkan perkhidmatan kepada pengguna melalui penyediaan akses, ketelusan dan kawalan penggunaan tenaga lebih baik,” katanya dalam kenyataan pada Rabu," katanya dalam satu kenyataan pada Rabu.Beliau berkata, pemasangan meter pintar merupakan satu daripada inisiatif Grid Masa Depan mengadaptasi teknologi pintar, automatik dan digital bagi memastikan kecekapan, dan keboleharapan demi kelestarian masa hadapan. Menerusi meter pintar serta gabungan portal dan applikasi myTNB, pengguna boleh memantau corak penggunaan dalam Ringgit Malaysia (RM) atau kilowatt-jam (kWj)."Grid Masa Depan mengadaptasi teknologi pintar, automatik dan digital bagi memastikan kecekapan, keboleharapan dan kelestarian yang maksimum di samping menyokong kelestarian tenaga masa depan,” katanya." Melalui meter itu pintar pengguna dapat melihat notifikasi penggunaan semasa pada hujung kitaran bil, dan impak penggunaan tenaga terhadap alam sekitar," katanya.Menurutnya, pemasangan meter pintar akan diperluas secara berperingkat dengan sasaran 9.1 juta pelanggan menjelang 2026.


Petronas untung berganda lebih RM500 juta

KUALA LUMPUR, 23 Februari- Keuntungan bersih Petronas Dagangan Bhd (PetDag) meningkat hampir berganda kepada RM529.75 juta dalam tahun kewangan yang berakhir pada 31 Disember 2021 daripada RM275.96 juta pada tahun sebelumnya.

Syarikat itu berkata, trend harga Means of Platts Singapore (MOPS) yang bertambah baik semasa tahun terbabit menyokong peningkatan prestasi keuntungan kumpulan, kata peruncit produk petroleum itu.Hasil juga meningkat sebanyak 23 peratus kepada RM22.51 bilion daripada RM18.71 bilion sebelumnya apabila purata harga jualan melonjak sebanyak 23 peratus sejajar dengan peningkatan trend harga MOPS, kata PetDag dalam makluman kepada Bursa Malaysia hari ini."Peningkatan itu, bagaimanapun, diimbangi sedikit oleh penurunan kuantiti jualan sebanyak 2 peratus," katanya.Syarikat itu berkata, hasil segmen runcit meningkat sebanyak RM1.43 bilion kepada RM12.61 bilion, disumbang terutama oleh peningkatan dalam purata harga jualan sebanyak 16 peratus meskipun kuantiti jualan rendah tiga peratus susulan impak penuh daripada Perintah Kawalan Pergerakan (PKP).Sementara itu, hasil daripada segmen komersialnya meningkat sebanyak 31 peratus, atau RM2.35 bilion, kepada RM9.87 bilion, disumbang oleh peningkatan 33 peratus purata harga jualan meskipun penurunan satu peratus dalam kuantiti jualan.Bagi suku keempat 2021, PetDag mencatatkan keuntungan bersih RM137.19 juta berbanding RM89.21 juta pada tempoh yang sama tahun sebelumnya, manakala hasil berjumlah RM7.06 bilion daripada RM4.39 bilion sebelumnya.Pengarah Urusan dan Ketua Pegawai Eksekutifnya, Azrul Osman Rani dalam satu kenyataan berkata, penarikan semula sekatan perjalanan dan pembukaan semula lebih banyak sektor ekonomi mempercepatakan permintaan terhadap produk dan perkhidmatan syarikat itu pada suku berkenaan."Kami juga mula mengukuhkan strategi bersiap siaga yang bertujuan untuk memastikan PetDag kekal mampan dan relevan pada tahun-tahun mendatang,"Ini termasuk mempelbagaikan portfolio kami selaras dengan trend masa depan yang boleh dijangka dalam mejangkakan permintaan pengguna yang berubah-ubah, terutama dalam bidang tenaga lestari dan inovasi digital," katanya.Pada masa depan, Azrul berkata PetDag kekal berhati-hati bagi tahun 2022 ini dan akan memanfaatkan petanda positif peningkatan perbelanjaan pengguna, pertumbuhan pasaran secara beransur-ansur yang dipacu oleh pengembangan belanjawan negara 2022, peningkatan harga minyak mentah dan kelonggaran serta penarikan semula sekatan yang menjadi pemangkin bagi pemulihan ekonomi lebih kukuh.Syarikat itu mengisytiharkan dividen interim 26 sen sesaham bagi suku terbabit, dengan jumlah pembayaran RM258.30 juta.Bagi Tahun Kewangan 2021, PetDag mengisytiharkan jumlah dividen 70 sen sesaham, yang mewakili nisbah pembayaran 102 peratus. -BERNAMA


Bursa Malaysia catat peningkatan

KUALA LUMPUR, 23 Februari- Bursa Malaysia meningkat semula ketika memulakan dagangan Rabu selepas mengalami penurunan semalam.Meskipun berdepan ketegangan antara Rusia dan Ukraine yang kian meruncing, sehingga menjejaskan sentimen termasuk di Wall Street yang ditutup rendah, kata peniaga.Pada 9.06 pagi, indeks petunjuk utama naik 3.75 mata kepada 1,580.71 daripada 1,576.96, semalam.Indeks penanda aras itu dibuka menokok 5.30 mata kepada 1,582.26.Sentimen pasaran adalah positif dengan kaunter untung mengatasi rugi iaitu 205 berbanding 153 manakala 227 kaunter tidak berubah, 1,673 tidak diniagakan manakala 18 lain digantung dagangannya.Jumlah dagangan sebanyak 145.38 juta unit bernilai RM84.81 juta.Sementara itu, Malacca Securities Sdn Bhd berpendapat pasaran akan menyaksikan dagangan tidak menentu dan berkemungkinan berterusan dalam masa terdekat susulan satu lagi aktiviti jualan ketara membabitkan prestasi semalaman Wall Street."Pada masa sama, pelabur akan turut memberi tumpuan terhadap kadar inflasi Malaysia yang akan diumumkan esok," katanya dalam nota tinjauan hari ini.Mengulas sektor yang menjadi tumpuan, firma pembrokeran itu berkata minat belian dijangka melibatkan saham-saham berkaitan logam selain sektor tenaga berikutan peningkatan asas harga minyak mentah Brent serta aluminium."Selain itu, kami juga percaya para pelabur berkemungkin menumpukan saham perbankan dan pengguna, di tengah-tengah musim pelaporan pendapatan yang turut berkaitan dengan keadaan pemulihan pada masa ini," katanya.Bagaimanapun, petunjuk-petunjuk teknikal kekal positif ketika petunjuk pergerakan pembeza purata konvergen (MACD) kekal melepasi paras sifar manakala indeks kekuatan relatif (RSI) melebihi paras 50."Paras rintangan sekitar 1,600-1,620 manakala sokongan dijangka pada 1,570," katanya.Saham wajaran tinggi menyaksikan Maybank naik dua sen kepada RM8.74, Public Bank meraih satu sen kepada RM4.35, Petronas Chemicals meningkat sembilan sen kepada RM9.23, CIMB Group tidak berubah pada RM5.5 dan IHH Healthcare turun dua sen kepada RM6.28.Bagi saham aktif, SMTrack kukuh setengah sen kepada 26 sen, MSM Malaysia Holdings turun 19.5 sen kepada 92.5, Hibiscus Petroleum susut dua sen kepada RM1.16.Kaunter paling untung Kuala Lumpur Kepong (KLK) melonjak 60 sen kepada RM25.60, Malaysian Pacific menambah 42 sen kepada RM35.32 dan United Plantations naik 30 sen kepada RM14.84.Di papan indeks, Indeks FBM Emas naik 25.98 mata kepada 11,269.48, Indeks FBMT 100 menambah 25.85 mata kepada 10,946.18, Indeks FBM Emas Syariah meraih 34.13 mata kepada 11,958.11, FBM 70 menokok 31.09 mata kepada 13,418.15 dan FBM ACE meningkat 22.94 mata kepada 6,049.09.Mengikut sektor, Indeks Perkhidmatan Kewangan menambah 25.40 mata kepada 16,293.73, Indeks Produk manakala Perkhidmatan Perindustrian naik 0.56 mata kepada 208.67 dan indeks perladangan meningkat 64.16 mata kepada 7,844.39. -BERNAMA


iGEM 2021 jana potensi pelaburan sebanyak RM4.6 bilion

KUALA LUMPUR, 22 Februari- Persidangan dan Pameran Antarabangsa Greentech dan Produk Eko Malaysia Ke-12 (iGEM 2021) yang berakhir Disember tahun lalu, berjaya menjana potensi pelaburan perniagaan bernilai RM4.6 bilion.Nilai itu meningkat 35.3% berbanding RM3.4 bilion yang dicatatkan pada edisi sebelumnya.Menteri Alam Sekitar dan Air, Datuk Seri Tuan Ibrahim Tuan Man berkata, sepanjang tempoh enam bulan IGEM 2021 itu dianjurkan, program itu mencatat lebih 15,000 pelawat berdaftar.Antaranya termasuk syarikat awam berhad, usahawan mikro, kecil dan sederhana, agensi kerajaan juga orang awam yang berminat terhadap kepelbagaian produk dan perkhidmatan teknologi hijau inovatif yang ditampilkan dalam gerai pameran secara maya itu.Selain itu, katanya sebanyak 144 sesi persidangan melibatkan 26 rakan persidangan; terdiri daripada 250 pakar telah berjaya dianjurkan, manakala rekod kehadiran peserta persidangan melebihi 8,400 perwakilan peringkat nasional dan antarabangsa."Usahaniaga yang ditandatangani terdiri daripada sektor hidrogen, kenderaan elektrik dan bandar rendah karbon. Ke semua sektor ini dilihat banyak menyokong agenda ekonomi mampan, peluang pekerjaan dan limpahan manfaat kepada rakyat, kata Timbalan Menteri Alam Sekitar dan Air, Datuk Mansor Othman yang membacakan teks ucapan Tuan Ibrahim, juga sidang media mengumumkan pencapaian IGEM 2021 di sini.

(Timb. Menteri Alam Sekitar dan Air, Datuk Mansor Othman pada Sidang Media Pengumuman Pencapaian iGEM 2021)

Turut sama pada majlis tersebut, Ketua Pegawai Eksekutif Lembaga Pembangunan Pelaburan Malaysia (Mida), Datuk Arham Abdul Rahman dan Ketua Pegawai Eksekutif Pusat Perubahan Iklim dan Teknologi Hijau Malaysia (MGTC), Shamsul Bahar Mohd Nor.Mengenai iGEM ke-13, Tuan Ibrahim berkata, selepas dua tahun ia diadakan secara dalam talian, edisi 2022 akan dianjurkan secara hibrid, dijangka pada bulan Oktober depan.


MBSB perkenal Sukuk Wakalah Kelestarian bernilai RM5 bilion

PETALING JAYA, 22 Februari- MBSB Bank Bhd memperkenalkan Program Sukuk Wakalah Kelestarian bernilai RM5 bilion.

Pemangku Ketua Pegawai Eksekutif MBSB, Datuk Nor Azam M. Taib berkata, hasil daripada terbitan sukuk tersebut akan digunakan untuk membiayai projek berkaitan alam sekitar, sosial dan tadbir urus juga projek-projek berkaitan ekonomi hijau.

Program itu juga menawarkan kepelbagaian kepada pelabur sejajar peningkatan permintaan terhadap sukuk lestari dalam pasaran.

(Ketua Pegawai Eksekutif MBSB Bank, Datuk Nor Azam M Taib pada majlis menandatangani perjanjian itu di Petaling Jaya)

Jelas Nor Azam, langkah itu membolehkan bank mengembangkan aset penjanaan mampan meliputi pembiayaan projek hijau, rumah mampu milik, kesihatan awam dan segmen pelanggan yang kurang mendapat perhatian."Sukuk itu akan diterbitkan secara berperingkat. Terbitan pertama dijangka pada April ini. Dari segi saiz, antara RM300 juta dan RM500 juta," katanya selepas selepas menandatangani perjanjian bersama Maybank Investment Bank Bhd selaku penasihat, pengatur, pengurus dan penasihat penstrukturan kemampanan tunggal.Maybank Islamic Bhd pula dilantik sebagai penasihat Syariah.